4. การประกอบธุรกิจของแต่ละสายผลิตภัณฑ์

  4.1 ลักษณะของผลิตภัณฑ์

บริษัทฯ และบริษัทย่อยเป็นผู้ผลิตและจำหน่ายผลิตภัณฑ์ปิโตรเคมีและผลิตภัณฑ์ปิโตรเลียม
โดยมีรายละเอียดดังนี้

4.1.1 ผลิตภัณฑ์ปิโตรเคมี

(1) โอเลฟินส์

  โอเลฟินส์ ประกอบด้วย เอทิลีน โพรพิลีน และบิวทาไดอีน
  ใช้เป็นวัตถุดิบสำหรับผลิตเม็ดพลาสติกชนิดต่างๆ ได้แก่ เม็ดพลาสติกชนิดโพลีเอทิลีน (PE)
  และโพลีโพรพิลีน (PP) บริษัทฯ มีกำลังการผลิตโอเลฟินส์ 828,000 ตันต่อปี ประกอบด้วย
  เอทิลีน 360,000 ตันต่อปี โพรพิลีน 312,000 ตันต่อปี และบิวธาไดอีน 56,000 ตันต่อปี
  โอเลฟินส์ที่บริษัทฯ ผลิตได้ส่วนใหญ่ใช้เป็นวัตถุดิบสำหรับโรงงานในกลุ่มบริษัทฯ

  นอกจากนี้ ผลิตภัณฑ์พลอยได้จากโรงงานโอเลฟินส์ ได้แก่ อะเซทีลีนแบล็ค (Acetylene
  Black) มีลักษณะเป็นผงละเอียดสีดำ มีคุณสมบัติเด่นในเรื่องความบริสุทธิ์และการนำไฟฟ้าสูง
  นิยมนำไปใช้เป็นวัตถุดิบในการผลิตถ่านไฟฉาย ผลิตภัณฑ์โพลีเมอร์และยาง ปัจจุบันบริษัทฯ
  มีกำลังการผลิตอะเซทีลีนแบล็ค 4,000 ตันต่อปี

(2) อะโรเมติกส์

ผลิตภัณฑ์อะโรเมติกส์หรือ BTX ประกอบด้วย เบนซิน (Benzene) โทลูอีน (Toluene) ไซลีน
(Xylene) ใช้เป็นวัตถุดิบสำหรับผลิตเม็ดพลาสติกกลุ่มสไตรีนิค ปัจจุบันบริษัทฯ
มีกำลังการผลิตอะโรเมติกส์ 367,000 ตันต่อปี
อะโรเมติกส์ที่ผลิตได้ใช้เป็นวัตถุดิบสำหรับโรงงานในเครือของบริษัทฯ
และจำหน่ายให้บุคคลภายนอกบางส่วน

(3) โพลิเมอร์

  บริษัทฯ เป็นผู้ผลิตภัณฑ์โพลิเมอร์หรือเม็ดพลาสติกภายใต้เครื่องหมายการค้า “POLIMAXX”
  ผลิตภัณฑ์เม็ดพลาสติกจัดเป็นผลิตภัณฑ์ปิโตรเคมีขั้นปลาย
  ซึ่งอุตสาหกรรมต่อเนื่องสามารถนำไปผลิตเป็นผลิตภัณฑ์พลาสติกสำเร็จรูปชนิดต่างๆ
  ผลิตภัณฑ์เม็ดพลาสติกของบริษัทฯ ประกอบด้วยเม็ดพลาสติกกลุ่ม
  โพลีโอเลฟินส์ ได้แก่ HDPE PP และกลุ่มสไตรีนิค ได้แก่ ABS PS EPS
  เม็ดพลาสติกที่ผลิตได้จะมีคุณสมบัติที่แตกต่างกัน ตามลักษณะของการนำไปใช้งาน ดังนี้

  (3.1) เม็ดพลาสติกโพลีเอทธิลีนชนิดความหนาแน่นสูง (High Density Polyethylene -
  HDPE)

  เม็ดพลาสติกชนิด HDPE ของบริษัทฯ
  เป็นเม็ดพลาสติกโพลีเอทธิลีนชนิดความหนาแน่นสูงที่มีคุณสมบัติเหนียว ทนแรงกระแทกได้สูง แข็ง
  มีสีขาวขุ่น ทนต่อสารเคมี และรักษารูปทรงได้ดี เม็ดพลาสติก HDPE
  เหมาะสำหรับการนำไปขึ้นรูปในงานต่างๆ ดังต่อไปนี้

-   งานแผ่นฟิล์ม (Film) HDPE ได้รับความนิยมใช้ในงานฟิล์มมากที่สุด เนื่องด้วย HDPE
    มีลักษณะเหนียว ทนแรงกระแทกสูง สามารถทำให้เป็นแผ่นบางได้ง่าย
    จึงนิยมใช้ผลิตเป็นถุงบรรจุสินค้าที่ต้องการความแข็งและการทรงตัว เช่น
    ถุงใส่ของแบบมีหูหิ้วที่ใช้ตามห้างสรรพสินค้า หรือผสมกับ LDPE/LLDPE
    เพื่อผลิตเป็นถุงชนิดใช้งานหนัก เช่น ถุงใช้งานอุตสาหกรรม เป็นต้น

-   งานเป่าเข้าแบบ (Blow Molding) นิยมใช้ในงานเป่าเข้าแบบ รองลงมาจากงานฟิล์ม
    เนื่องด้วย HDPE มีลักษณะทนแรงกระแทก แข็งทรงรูปดี เป่าเข้าแบบได้ง่าย
    นอกจากนี้ยังมีความคงทนต่อการกัดกร่อนของสารเคมี
    จึงเหมาะสำหรับการนำไปผลิตเป็นขวดบรรจุน้ำดื่ม น้ำผลไม้ นม ขวดบรรจุน้ำมันเครื่อง
    ขวดเครื่องสำอางและแชมพู ถังน้ำ ถังน้ำมันเชื้อเพลิง และสารเคมี เป็นต้น

-   งานฉีดเข้าแบบ (Injection Molding) เหมาะสำหรับการขึ้นรูปแบบฉีดที่มีลักษณะเนื้อแข็ง
    ทนต่อแรงบิดและแรงกระแทกสูง น้ำหนักเบา
    เหมาะสำหรับการนำไปใช้ในการผลิตผลิตภัณฑ์เครื่องใช้ ในบ้าน ภาชนะขนาดเล็ก
    ผลิตภัณฑ์ในงานอุตสาหกรรมที่ต้องรับน้ำหนักและทนแรงกระแทกบ่อย เช่น แท่นรองสินค้า
    (Pallet) ภาชนะบรรจุ หรือ ลังบรรจุผลไม้ และเครื่องดื่ม เป็นต้น

-   งาน Yarn/Monofilament Extrusion ในรูปของเส้นเทป และเส้นใย มีลักษณะเหนียว
    ทนแรงดึง และแรงยืดตัวได้ดี มีความมันเงาดี ดังนั้นจึงเหมาะสำหรับทำเชือก แห และอวน
    ผ้าใบสาน ถุงสาน เป็นต้น

-   งานผลิตท่อ (Pipe Extrusion) HDPE ในรูปของท่อ เหมาะสำหรับงานผลิตท่อน้ำประปา
    ท่อร้อยสายไฟฟ้า ซึ่งมีคุณสมบัติเชิงกลที่ทนแรงดึง ทนแรงกระแทก มีความยืดหยุ่นสูง
    และทนต่อสภาพแวดล้อม

  (3.2) เม็ดพลาสติกชนิดโพลีโพรพิลีน (Polypropylene : PP)

  เม็ดพลาสติก PP ของบริษัทฯ เป็นเม็ดพลาสติกที่มีคุณสมบัติที่ใกล้เคียงกับเม็ดพลาสติกชนิด HDPE
  และ LDPE จึงสามารถใช้ทดแทนกันได้ในระดับหนึ่ง แต่ PP สามารถทนความร้อนได้สูงกว่า
  HDPE เหนียว แข็งแกร่ง ทนต่อแรงอัดและแรงกระแทก ไม่สึกกร่อนง่าย ทนต่อสารเคมี
  เป็นฉนวนไฟฟ้าที่ดี ปัจจุบันมีการนำเม็ดพลาสติก PP ไปใช้ในการผลิตในรูปแบบต่างๆ ดังนี้

-   งานแผ่นฟิล์ม (Film) ใช้ในการผลิตแผ่นพลาสติกที่ต้องการความใส
    เพื่อใช้เป็นถุงพลาสติกประเภทถุงร้อน ฟิล์มห่อของทั่วไปหรือบรรจุอาหาร เป็นต้น

-   เส้นใย/เส้นเทป (Filament/Yarn) ใช้ในงานทอกระสอบสาน ถุงหอม ถุงกระเทียม
    ผ้าใบสาน ส่วนเส้นใยกลม (Filament) มี 2 ลักษณะ คือ Mono-Filament
    (เส้นใยเดี่ยว) ใช้ในงานทำเชือก ที่ต้องการรับแรงมากๆ เช่น เชือกใยยักษ์ หรือ
    Multi-Filament (เส้นใยกลุ่ม) ใช้ในงานสายเข็มขัด และสายกระเป๋า

-   งานฉีดเข้าแบบ (Injection Molding) เหมาะสำหรับการผลิตเครื่องใช้ในบ้าน
    เครื่องครัว ชิ้นส่วนรถยนต์ ชิ้นส่วนเครื่องใช้ไฟฟ้า เปลือกแบตเตอรี่ ถังบรรจุสี
    และเฟอร์นิเจอร์กลางแจ้ง เป็นต้น

-   งานเป่าเข้าแบบ (Blow Molding) มีคุณสมบัติในการผลิตบรรจุภัณฑ์ใส
    ที่ให้ผิวแข็งทนต่อกรดและด่าง มีความสะอาดปลอดภัยสูงเหมาะแก่การใช้เป็นขวดบรรจุอาหาร
    หรือขวดบรรจุเครื่องสำอาง เป็นต้น

-   งานรีดเป็นแผ่น (Sheet Extrusion) ได้รับความนิยมมากขึ้น เนื่องจาก PP
    ทรงรูปชิ้นงานได้ดี สามารถนำกลับมาใช้ใหม่ได้ (recycle) และราคาไม่สูงมากนัก
    ซึ่งงานที่ใช้ PP sheet ได้แก่ งานบรรจุภัณฑ์ (packaging) เช่น ถ้วยน้ำ
    หรือถาดใส่ของต่างๆ

  (3.3) เม็ดพลาสติกชนิด Acrylonitrile-Butadiene-Styrene (ABS)

  ABS ของบริษัทฯ เป็นเม็ดพลาสติกที่มีคุณสมบัติเด่นในการทนแรงกระแทกได้ดี (High Impact
  Strength) มีความมันเงาที่ผิว (High Gloss) ทนความร้อน (High Heat) แข็งแกร่ง
  (High Stiffness and High Rigidity) และทนต่อสารเคมีได้ดี (High Chemical
  Resistance) นิยมนำไปใช้ในด้าน

-   งานฉีดเข้าแบบ (Injection Molding)

  คือการนำเม็ดพลาสติกไปฉีดเข้าแบบเพื่อให้ได้ชิ้นงานตามต้องการ
  เหมาะสำหรับการนำไปใช้งานต่างๆ ได้แก่

-   เครื่องใช้ไฟฟ้า ได้แก่ ชิ้นงานส่วนประกอบหม้อหุงข้าว เตารีด โทรศัพท์ พัดลม
    แป้นพิมพ์คอมพิวเตอร์ และโทรทัศน์ เนื่องจาก ABS มีคุณสมบัติเด่นคือทนต่อความร้อนสูง
    มีความมันเงา สามารถชุบโลหะได้ดี มีอัตราการไหลสูง และมีการหน่วงเหนี่ยวการติดไฟที่ดี

-   ชิ้นส่วนยานยนต์ ได้แก่ กระจกมองข้าง กล่องเก็บสัมภาระ แผงหน้าปัดรถยนต์
    และชิ้นส่วนรถจักรยานยนต์ ได้แก่ แผงหน้าปัด หน้ากาก บังโคลน หมวกกันน็อก เนื่องจาก
    ABS มีคุณสมบัติด้านความแข็งแรงทนทาน ทนความร้อน ทนต่อแรงกระแทกสูง
    มีการเกาะติดของสีที่ดี ทนต่อตัวทำละลายจำพวกทินเนอร์ และให้ความมันเงา

-   เครื่องใช้ในครัวเรือน ได้แก่ ชิ้นส่วนเครื่องเรือน สุขภัณฑ์ เนื่องจาก ABS
    มีคุณสมบัติมีความมันเงาสูง ทนแรงกระแทก สามารถชุบโลหะได้ดี และทนต่อสารเคมีได้ดี

-   ของเด็กเล่น เนื่องจากเม็ดพลาสติกชนิด ABS มีคุณสมบัติทนต่อการแตกหัก
    หากแตกหักก็จะไม่เกิดเหลี่ยมคม (Sharp Point) ที่เป็นอันตรายต่อเด็ก
    รวมถึงมีความมันเงาสูง และให้สีที่สดใส

-   งานรีด (Extrusion) โดยการนำเม็ดพลาสติกไปรีดเป็นแผ่น
    แล้วจึงนำไปขึ้นรูปด้วยวิธีสูญญากาศเช่น ผนังตู้เย็น เป็นต้น

  (3.4) เม็ดพลาสติกชนิด Acrylonitrile Styrene (SAN)

  SAN หรือ AS ของบริษัทฯ เป็นเม็ดพลาสติกที่ให้คุณสมบัติความใส ความแข็ง ความแกร่ง
  ความเหนียว การทนความร้อน และทนสารเคมีได้ดีกว่า PS จึงนิยมนำไปใช้ในงานฉีด
  (Injection Molding) ได้แก่

-   ชิ้นส่วนยานยนต์ เช่น เลนส์ไฟหน้า ไฟท้าย ไฟเลี้ยวในบางส่วนโดยนำมาแทน PMMA
    เนื่องจากมีราคาถูกกว่า

-   เครื่องใช้ภายในบ้าน เช่น สุขภัณฑ์ ไฟแช็ค ภาชนะใส่ของ ซึ่งได้รับความนิยมใช้มาก
    เนื่องจากมีคุณสมบัติเฉพาะตัวที่ดี

-   เครื่องใช้ไฟฟ้า ได้แก่ ใบพัดพัดลม หน้ากากแอร์ เครื่องปั่นน้ำผลไม้
    เนื่องจากมีคุณสมบัติให้ความมันเงา ความคงรูปสูง การทนความร้อน และสารเคมีได้ดี
    โดยเฉพาะอย่างยิ่งการทนต่อแรงเฉือนได้ดี

  (3.5) เม็ดพลาสติกชนิด Polystyrene (PS)

  PS ของบริษัทฯ สามารถแบ่งตามคุณสมบัติได้เป็น 2 ประเภท คือ

  - GPPS (General Purpose Polystyrene)

  คือเม็ดพลาสติก PS ที่ให้ความใสมาก มีความแข็งและความสามารถในการขึ้นรูปเป็นชิ้นงานง่าย
  โดยไม่ต้องอบเม็ดก่อน แต่มีข้อเสียคือทนแรงกระแทกได้น้อย (Low Impact Strength)
  จึงนิยมใช้กับชิ้นงานที่เน้นความใสมากๆ และต้องการความทรงรูปสูง ตัวอย่างเช่น ตลับเทป
  ตลับซีดี เครื่องใช้ไฟฟ้า เครื่องใช้ในครัวเรือน เป็นต้น

-   HIPS (High Impact Polystyrene)

  คือเม็ดพลาสติก PS ที่สามารถทนแรงกระแทกได้มากกว่า GPPS เนื่องจากมีการพัฒนาโดยใส่
  Butadiene แต่จะสูญเสียคุณสมบัติด้านความใส อย่างไรก็ตามจากที่ราคาเม็ดพลาสติก HIPS
  ต่ำกว่าราคาเม็ดพลาสติก ABS ค่อนข้างมาก จึงถูกใช้ทดแทนเม็ดพลาสติก ABS
  ในงานที่ต้องการลดต้นทุน แต่จะให้ความเงา และการทรงรูปที่ด้อยกว่า เม็ดพลาสติกทั้ง 2
  ประเภทเหมาะสำหรับการนำไปใช้ในการผลิตขึ้นรูปต่างๆ ดังนี้

-   งาน Injection Molding ตลับเทป ตลับวีดีโอ ตลับซีดี และเครื่องใช้ในครัวเรือน เป็นต้น

-   งาน Sheet & Film Extrusion ได้แก่ ถ้วยไอศครีม ฟิล์มที่ใช้ในการห่อดอกไม้ เป็นต้น

  (3.6) เม็ดพลาสติกชนิด Expandable Polystyrene (EPS)

  EPS ของบริษัทฯ มีลักษณะเป็นเม็ดกลมๆ สีขาว ซึ่งใช้สไตรีนมอนอเมอร์เป็นวัตถุดิบหลัก
  และใช้แก๊สเพนเทน (Pentane) เป็นสารทำให้พองตัว (Blowing Agent)
  ซึ่งบริษัทฯใช้ในกระบวนการผลิต โดยจะไม่มีการใช้สาร CFC ซึ่งทำลายชั้นบรรยากาศโอโซน
  เม็ดพลาสติก EPS สามารถนำไปใช้งานดังนี้

-   งาน Packaging ได้แก่ โฟมใช้กันกระแทกในงานบรรจุภัณฑ์ของ เครื่องใช้ไฟฟ้าต่างๆ
    เป็นต้น

-   งาน Block ได้แก่ ฉนวนกันความร้อนในห้องเย็นสำหรับงานประมง งาน ก่อสร้าง
    และงานประดิษฐ์ตกแต่ง เป็นต้น

  (4) โพลีออล

  ผลิตภัณฑ์โพลีออล ได้แก่ โพลีเอสเทอร์ และโพลีอีเทอร์โพลีออล (Polyether Polyol)
  เป็นวัตถุดิบสำหรับผลิตโพลียูรีเทน ซึ่งนำไปผลิตเป็นผลิตภัณฑ์ชนิดต่างๆ เช่น
  โฟมที่ใช้ในการทำเฟอร์นิเจอร์
  โฟมที่ใช้เป็นฉนวนกันการถ่ายเทความร้อนในอุตสาหกรรมก่อสร้างอาคาร
  และอุปกรณ์ทำความเย็นต่างๆ และโฟมสังเคราะห์ซึ่งใช้ทำพื้นรองเท้า โดยใช้โพรพิลีนออกไซค์
  (Propylene Oxide) ซึ่งนำเข้าจากต่างประเทศเป็นวัตถุดิบหลัก

  ผลิตภัณฑ์โพลีออลดำเนินการผลิตและจำหน่ายโดย บริษัท ไออาร์พีซี โพลีออล จำกัด
  ซึ่งเป็นบริษัทฯ ย่อยในสัดส่วนร้อยละ 99.99 มีกำลังการผลิต 25,000 ตันต่อปี
  โดยมีโรงงานตั้งอยู่ในเขตประกอบการอุตสาหกรรมเดียวกับไออาร์พีซีที่จังหวัดระยอง

  (5) กลุ่มผลิตภัณฑ์เกรดพิเศษหรือผลิตภัณฑ์นวัตกรรม

  บริษัทฯ ให้ความสำคัญกับการวิจัยและพัฒนาอย่างต่อเนื่อง โดยการพัฒนาองค์ความรู้ภายใน
  (Self Development) เพื่อรองรับความต้องการของลูกค้าที่หลากหลาย
  และภาวะเศรษฐกิจที่เปลี่ยนแปลงอย่างรวดเร็วตลอดจนสามารถตอบสนองความต้องการและคาดหวังของลูกค้าได้อย่างสูงสุด
  รวมถึงใส่ใจต่อการรักษาสิ่งแวดล้อม

  กลุ่มผลิตภัณฑ์เกรดพิเศษของบริษัทฯ แบ่งเป็น

  (5.1) ผลิตภัณฑ์กลุ่มสไตรีนิค ประกอบด้วย

1.  Green ABS เป็นผลิตภัณฑ์ที่บริษัทฯ สามารถผลิตได้เป็นรายแรกในโลก
    และได้จดลิขสิทธิ์กระบวนการผลิตเป็นที่เรียบร้อยแล้ว
    โดยการนำเอายางธรรมชาติมาทดแทนการใช้ยางสังเคราะห์ในการผลิตเม็ดพลาสติก ABS
    ซึ่งนวัตกรรมนี้ สามารถนำไปเป็นโครงการช่วยเหลือเกษตรกร และลดการนำเข้า
    อีกทั้งยังเป็นไปตามโครงการกลไกพัฒนาที่สะอาดด้วย

2.  Anti–dripping Additive
    เป็นสารเติมแต่งสำหรับโพลิเมอร์ที่มีคุณสมบัติช่วยป้องกันการหยดตัวของโพลิเมอร์เมื่อติดไฟ
    ซึ่งบริษัทฯ ได้พัฒนาขึ้นด้วยนาโนเทคโนโลยี ทำให้สามารถกระจายตัวได้ดีในโพลิเมอร์
    อีกทั้งยังสามารถจัดเก็บได้ที่อุณหภูมิห้อง
    ซึ่งช่วยลดต้นทุนในด้านการเก็บรักษาและการจัดส่งผลิตภัณฑ์ เหมาะสำหรับการเติม
    โพลิเมอร์หลากหลายชนิดที่ต้องการ เพิ่มคุณสมบัติเกี่ยวกับการหน่วงไฟตามมาตรฐาน UL-94
    (V.0) ปัจจุบันบริษัทฯ ได้นำสารเติมแต่งนี้ไปพัฒนาผลิตภัณฑ์เม็ดพลาสติก ABS-Flame
    Retardant Grade ให้มีคุณสมบัติดียิ่งขึ้นด้วย

3.  Methyl Methacrylate – Butadiene Styrene (MBS) เป็นผลิตภัณฑ์สารเติมแต่ง
    ซึ่งใช้เป็นวัตถุดิบในการผลิตพลาสติกที่ต้องการเพิ่มคุณสมบัติความทนทานต่อแรงกระแทกของพลาสติกชนิด
    PVC, PC/ABS หรือ PC โดยมีทั้งชนิดโปร่งแสงและทึบแสง ซึ่งสามารถนำ MBS
    ไปใช้ได้ในงานหลายรูปแบบ เช่น ช่วยให้ผลิตภัณฑ์มีความทนต่อแรงกระแทก
    และคงคุณสมบัติในเรื่องความใส ลดต้นทุนในการผลิตผลิตภัณฑ์
    โดยสามารถเพิ่มคุณสมบัติความทนทานต่อแรงกระแทกของพลาสติกชนิด PV, PC/ABS หรือ PC
    และมีคุณสมบัติทนทานต่อความร้อนขณะใช้งานได้อย่างดี

4.  Anti–bacteria Agent เป็นผลิตภัณฑ์ใหม่ที่ใช้เทคโนโลยีการผลิตระดับนาโน
    มีคุณสมบัติในการยับยั้งการเจริญเติบโตและกำจัดเชื้อแบคทีเรียได้เป็นอย่างดี
    สามารถนำไปใช้เป็นสารเติมแต่ง (Additive) ในเม็ดพลาสติกหลากหลายชนิด ไม่ว่าจะเป็น
    ABS, PS หรือ PP
    เพื่อเพิ่มคุณสมบัติด้านการยับยั้งเชื้อแบคทีเรียในผลิตภัณฑ์โดยไม่ส่งผลต่อคุณสมบัติเดิมของเม็ดพลาสติก

5.  ABS Powder เป็นผลิตภัณฑ์โพลิเมอร์ชนิด ABS ในรูปแบบผง
    เหมาะสำหรับผู้ผลิตที่ต้องการคุณสมบัติการกระจายตัวของโพลิเมอร์ที่ดีกว่าการใช้เม็ดพลาสติกแบบเดิม
    สามารถนำไปใช้กับเม็ดพลาสติก PVC, PC หรือ PC/ABS
    ซึ่งจะช่วยเพิ่มคุณสมบัติในด้านการทนต่อแรงกระแทกและทนต่อความร้อน

  (5.2) ผลิตภัณฑ์กลุ่มโพลิโอเลฟินส์ ประกอบด้วย

1.  Ultra High Molecular Weight Polyethylene (UHMW-PE) มีลักษณะเป็นผงสีขาวขุ่น
    ทึบแสง มีความหนาแน่นของโมเลกุลสูงกว่าโพลิเอทิลีนทั่วไปถึง 10 เท่า
    สามารถนำไปขึ้นรูปได้ หลายวิธีเช่น Compression, RAM Extrusion, Gel Spinning
    เป็นต้น โดยมีอุณหภูมิในการใช้งานตั้งแต่ -200 ถึง 200 องศาเซลเซียส
    ด้วยคุณสมบัติที่ดีกว่าข้อต่อและเฟืองเหล็ก
    เหมาะสำหรับงานหลากหลายประเภทที่ต้องการความเหนียว แข็งแรง ทนทานต่อการเสียดสี
    และการกัดกร่อนของสารเคมี

2.  Baby Bottle Polypropylene
    เป็นทางเลือกใหม่ของเม็ดพลาสติกที่ได้รับการพัฒนาคุณลักษณะให้โดดเด่นและขึ้นรูปง่ายยิ่งขึ้นทั้งแบบฉีดและแบบเป่า
    ด้วยคุณสมบัติการทนความร้อนเกินกว่า 100 องศาเซลเซียส ทรงรูปดี
    มีความใสพิเศษและมีอัตราการหดตัวต่ำ ไม่มีสารก่อมะเร็ง จึงมั่นใจได้ว่าปลอดภัยสำหรับเด็ก

3.  Antimicrobial compound คือผลิตภัณฑ์ในกลุ่มโพลิโอเลฟินส์
    ที่ได้เพิ่มคุณสมบัติด้านการยับยั้งเชื้อจุลินทรีย์ต่างๆ โดยเฉพาะอย่างยิ่งเชื้อแบคทีเรีย
    โดยไม่ส่งผลต่อคุณสมบัติของเม็ดพลาสติก
    ซึ่งนับเป็นการยกระดับคุณภาพชีวิตในปัจจุบันให้มีความปลอดภัยมากยิ่งขึ้น
    และได้รับความนิยมอย่างแพร่หลายในอุตสาหกรรมบรรจุภัณฑ์สำหรับอาหารและในวงการแพทย์
    รวมทั้งเครื่องใช้ในครัวเรือน

4.  Marine Pipe คอมพาวนด์สูตรพิเศษที่มีคุณสมบัติป้องกันหอยเจาะท่อ
    ซึ่งแก้ปัญหาหอยเจาะทำลายท่อโพลิเอทิลีนในพื้นที่บริเวณชายฝั่งทะเลและพื้นที่น้ำกร่อย

5.  Natural Coloring and Additive Carrier System ประกอบด้วย

    -   Natural Coloring เป็นเม็ดพลาสติกที่มีส่วนผสมของสีที่สกัดจากธรรมชาติ
        เพื่อลดการใช้สีสังเคราะห์จากปิโตรเคมี เช่น สีเขียวจากผักโขม (Spinach)
        สีน้ำตาลจากคาราเมล เป็นต้น สามารถลดปัญหาเรื่องสารพิษและสารโลหะหนักตกค้าง
        โดยเฉพาะในด้านความคงตัวของสีที่ไม่มีความแตกต่างจากการใช้สีสังเคราะห์

    -   Master Batch Carrier เป็นผลิตภัณฑ์ HDPE
        รูปแบบใหม่ที่มีลักษณะเป็นผงละเอียดสีขาว
        ทำให้สามารถรวมตัวกับผงสีและสารเติมแต่งได้เป็นอย่างดี และมีค่าดัชนีการไหลที่สูงถึง
        33 กรัม/10 นาที ด้วยคุณสมบัติเด่นดังกล่าว
        ทำให้การกระจายตัวของผงสีและสารเติมแต่งต่างๆ มีประสิทธิภาพมากยิ่งขึ้น

    -   Synthetic Polyethylene Wax
        เป็นผลิตภัณฑ์ที่เกิดจากความมุ่งมั่นในการพัฒนากระบวนการผลิตให้เกิดประสิทธิภาพสูงสุด
        ซึ่งมีคุณสมบัติช่วยเสริมการกระจายตัวของโพลิเมอร์และผงสีในการ Compound และงาน
        Master Batch เพิ่มความมันเงาให้พื้นผิววัสดุ เพิ่มความคงทนต่อรอยขีดข่วน นอกจากนี้
        ยังเป็นสารหล่อลื่นที่ใช้ในการ Compound Plastic & Chemical สำหรับงานฉีดขึ้นรูป

  4.1.2 ผลิตภัณฑ์ปิโตรเลียม

  ผลิตภัณฑ์ปิโตรเลียมของบริษัทฯ แบ่งได้ดังนี้

(1) ผลิตภัณฑ์น้ำมันเชื้อเพลิง

-   น้ำมันเบนซิน (Gasoline) คือน้ำมันเชื้อเพลิงสำหรับเครื่องยนต์เบนซิน แบ่งโดยค่าอ๊อกเทน
    ซึ่งเป็นตัวเลขที่แสดงคุณสมบัติต้านทานการน๊อคของเครื่องยนต์ ตามข้อกำหนดของรัฐ
    น้ำมันเบนซินของบริษัทฯ แบ่งออกเป็น น้ำมันเบนซินไร้สารตะกั่ว ULG91 น้ำมันแก๊สโซฮอล์
    GSH95 และ Gasohol Base ซึ่งเป็นเบนซินพื้นฐานสำหรับนำไปผลิตเป็น Gasohol

-   น้ำมันดีเซลหมุนเร็ว (Diesel)
    ใช้เป็นเชื้อเพลิงสำหรับเครื่องยนต์ดีเซลหมุนเร็วที่ใช้ในอุตสาหกรรม และยานพาหนะ เช่น
    รถยนต์ รถบรรทุก เรือประมง เรือโดยสาร รถแทรกเตอร์
    ปัจจุบันได้มีการผสมไบโอดีเซลในสัดส่วน 4.5% และ 5%
    ตามนโยบายของรัฐบาลเพื่อส่งเสริมการใช้พลังงานทดแทน

-   น้ำมันเตา (Fuel Oil)
    เป็นผลิตภัณฑ์น้ำมันที่ได้จากส่วนที่มีจุดเดือดสูงของน้ำมันดิบใช้ประโยชน์มากในงานอุตสาหกรรม
    การคมนาคมขนส่ง และใช้ในการผลิตกระแสไฟฟ้า

-   ก๊าซปิโตรเลียมเหลว หรือก๊าซหุงต้ม (LPG) คือ สารประกอบไฮโดรคาร์บอน
    ก๊าซโปรเพนและก๊าซ
    บิวเทน นำไปใช้ในงานหุงต้มในครัวเรือน และอุตสาหกรรมต่างๆ
    นอกจากนี้ยังใช้เป็นเชื้อเพลิงสำหรับเครื่องยนต์เบนซินได้

  (2) ผลิตภัณฑ์น้ำมันหล่อลื่นพื้นฐาน

-   น้ำมันหล่อลื่นพื้นฐาน (Lube Base Oil) คือ ผลิตภัณฑ์น้ำมันที่ได้จากผลิตภัณฑ์ส่วนหนักจาก
    หอกลั่น ซึ่งนำไปผลิตเป็นน้ำมันหล่อลื่นเกรดต่างๆ ปัจจุบันบริษัทฯ
    เป็นผู้ผลิตน้ำมันหล่อลื่นพื้นฐานหลายเกรด ตามลักษณะและความเหมาะสมในการนำไปใช้งาน
    ดังนี้

  60 SN ใช้เป็นวัตถุดิบในการผลิตน้ำมันหล่อลื่นประเภทน้ำมันส่งกำลัง เช่น น้ำมันหม้อแปลงไฟฟ้า
  น้ำมันที่ใช้กับเครื่องทำความเย็น เป็นต้น

  150 SN ใช้เป็นวัตถุดิบผลิตน้ำมันหล่อลื่นสำหรับอุตสาหกรรมการผลิต เช่น อุตสาหกรรมรถยนต์
  อุตสาหกรรมขนส่ง เป็นต้น

  500 SN ใช้เป็นวัตถุดิบสำหรับอุตสาหกรรมน้ำมันหล่อลื่นสำหรับรถยนต์เกือบทุกประเภท

  150 BS ใช้ในอุตสาหกรรมและเครื่องจักรที่มีแรงเสียดทานมาก เช่น เครื่องยนต์รถบรรทุก
  รถไฟ เครื่องเรือเดินทะเล เป็นต้น

-   ลองเรสซิดิว (Long Residue) คือ ผลิตภัณฑ์ส่วนหนักจากการกระบวนการกลั่นน้ำมัน
    ใช้เป็นวัตถุดิบสำหรับการผลิตน้ำมันหล่อลื่นพื้นฐาน

  นอกจากนี้บริษัทฯ ได้คิดค้นและพัฒนาผลิตภัณฑ์นวัตกรรมในกลุ่มน้ำมันหล่อลื่นพื้นฐาน ได้แก่
  น้ำมันยาง TDAE (Treated Distillate Aromatic Extract) และ RAE (Residue
  Aromatic Extract) ซึ่งใช้เป็นวัตถุดิบสำหรับผลิตยางรถยนต์ โดยลดปริมาณ Polycyclic
  Aromatic Hydrocarbon (PAHs) ซึ่งเป็นสารก่อมะเร็ง เพื่อเพิ่มความปลอดภัยต่อผู้บริโภค

  (3) ผลิตภัณฑ์ปิโตรเลียมอื่นๆ

-   แนฟทา (Naphtha) คือ ผลิตภัณฑ์น้ำมันส่วนเบาที่ได้จากการกระบวนการกลั่นน้ำมันดิบ
    ใช้เป็นวัตถุดิบหลักสำหรับโรงงานปิโตรเคมี

-   ยางมะตอย (Asphalt) คือ สารประกอบไฮโดรคาร์บอนหลายชนิด และสารอินทรีย์อื่นๆ
    ซึ่งรวมเรียกว่า บิทูเมน มีลักษณะเป็นของเหลวข้นและหนืด
    และเป็นผลิตภัณฑ์ส่วนที่หนักที่สุดที่ได้จากกระบวนการกลั่นน้ำมันดิบ ใช้สำหรับทำถนน วัสดุกันซึม

4.2 การตลาดและภาวะการแข่งขัน

4.2.1 การตลาดและภาวะการแข่งขันผลิตภัณฑ์โพลิเมอร์

(1) กลยุทธ์การแข่งขัน

  (1.1) กลยุทธ์ราคา

เนื่องจากผลิตภัณฑ์โพลิเมอร์หรือเม็ดพลาสติกเป็นสินค้าที่มีความเคลื่อนไหวของราคาค่อนข้างสูง
ตามปัจจัยหลายประการ โดยเฉพาะปัจจัยด้านต้นทุนวัตถุดิบตั้งแต่ น้ำมันดิบ แนฟทา และโมโนเมอร์
รวมถึงปัจจัยด้านอุปสงค์และอุปทานทั้งตลาดในประเทศและตลาดโลก ดังนั้น บริษัทฯ
จึงมีนโยบายกำหนดราคาโดยพิจารณาตามปัจจัยดังกล่าว โดยใช้ราคาอ้างอิงจาก ICIS CFR
South East Asia เป็นพื้นฐาน ประกอบกับปัจจัยภายใน อาทิ สินค้าคงคลัง และต้นทุนการผลิต
เพื่อให้สามารถแข่งขันได้ทั้งในประเทศและต่างประเทศ
โดยเน้นการเป็นผู้ผลิตที่มีต้นทุนต่ำจากการที่บริษัทฯ ดำเนินธุรกิจทางด้านผลิตปิโตรเคมีแบบครบวงจร
รวมถึงมีระบบสนับสนุนการผลิต เช่น คลังเก็บวัตถุดิบ ท่าเรือน้ำลึก อย่างเพียบพร้อม ทำให้บริษัทฯ
มีความได้เปรียบในด้านต้นทุน จึงสามารถแข่งขันได้ในภาวะที่ราคาผลิตภัณฑ์ในตลาดตกต่ำ

  (1.2) คุณภาพสินค้า

จากการที่บริษัทฯ เป็นผู้บุกเบิกอุตสาหกรรมปิโตรเคมีรายแรกของประเทศ
มีประสบการณ์ในการพัฒนาและวิจัยความต้องการสินค้าร่วมกับลูกค้าอย่างใกล้ชิดและต่อเนื่องเป็นระยะเวลายาวนาน
รวมทั้งผลิตภัณฑ์เม็ดพลาสติกทุกประเภทของบริษัทฯ ได้รับการรับรองมาตรฐาน ISO9001
จึงส่งผลให้บริษัทฯ
มีศักยภาพอย่างสูงในการสร้างความมั่นใจให้แก่ลูกค้าในด้านคุณภาพสินค้าที่ได้มาตรฐานสากล
รวมถึงการจัดหาและการพัฒนาผลิตภัณฑ์เม็ดพลาสติกใหม่ๆ
ที่สามารถตอบสนองความต้องการของลูกค้าทั้งในประเทศและต่างประเทศได้อย่างมีประสิทธิภาพ
ทั้งนี้ บริษัทฯ สามารถผลิตเม็ดพลาสติกทั้งที่เป็นเกรด Natural, Color Compounds และ
Composites ซึ่งเป็นเม็ดพลาสติกผสมสีและเติมสารเสริมแรงต่างๆ
ด้วยจุดเด่นของเม็ดพลาสติกดังกล่าว
จึงทำให้บริษัทฯสามารถตอบสนองความต้องการใช้งานเฉพาะด้านของลูกค้า เช่น
งานผลิตชิ้นส่วนเครื่องใช้ไฟฟ้า และชิ้นส่วนยานยนต์ เป็นต้น โดยโรงงาน Compounding และ
Composites ดังกล่าวตั้งอยู่ภายในบริเวณเดียวกันกับโรงงานผลิตเม็ดพลาสติกอื่นๆ
และอยู่ภายใต้การจัดการของกลุ่มไออาร์พีซี
จึงทำให้มีความสะดวกและมีความคล่องตัวในการตอบรับคำสั่งซื้อแบบเฉพาะเจาะจงของลูกค้า
อีกทั้งบริษัทฯ ยังมีแผนกบริการด้านเทคนิค
ซึ่งสามารถให้คำแนะนำในการเลือกใช้เม็ดพลาสติกที่เหมาะสมก่อนการขาย
และให้คำปรึกษาและร่วมแก้ไขปัญหากับลูกค้าหลังการขายอีกด้วย

อย่างไรก็ตาม บริษัทฯ ยังคำนึงถึงการดูแลรักษาสิ่งแวดล้อมอาชีวอนามัยและความปลอดภัย
โดยกำหนดนโยบายการรักษาสิ่งแวดล้อมและความปลอดภัยของพนักงานและชุมชน
อย่างเป็นรูปธรรมในทุกๆ ผลิตภัณฑ์ ทั้งนี้ บริษัทฯ ได้รับการรับรองมาตรฐาน ISO14001 และมอก.
18001 ในเม็ดพลาสติกทุกชนิด อีกทั้งในปี 2554 โรงงานผลิตเอทธิลีน
เม็ดพลาสติกโพลีเอทธิลีน เม็ดพลาสติกโพลีโพรพิลีน และเม็ดพลาสติกโพลีสไตรีน
ยังได้มาตรฐานความรับผิดชอบของผู้ประกอบการอุตสาหกรรมต่อสังคม [Standard for
Corporate Social Responsibility (CSR-DIW)] จากกรมโรงงานอุตสาหกรรม

บริษัทฯ ได้รับรางวัล CSR-DIW Award ประจำปี 2555
โดยโครงการการดังกล่าวเป็นโครงการพัฒนา
อุตสาหกรรมให้มีความรับผิดชอบต่อสังคมอย่างมีส่วนร่วม (Flagship Project)
ซึ่งสายงานธุรกิจปิโตรเคมีร่วมกับ EPS Plant และตัวแทนจำหน่ายเม็ดพลาสติก
จัดกิจกรรมที่บ้านราชาวดี เมื่อวันที่ 23 สิงหาคม 2555 นอกจากนี้ บริษัทฯ ยังได้รับรางวัล ICT
Excellence Award ICONS Phase II โดยได้ส่งผลงาน ICONS (IRPC Customer
Oriented Network System) เข้าร่วมประกวดผลงาน จาก 40
บริษัทชั้นนำส่งผลงานเข้าประกวด โดยบริษัทฯ ได้รับรางวัลในสาขา Business Enabler
Project

  (1.3) ความหลากหลายของผลิตภัณฑ์

ปัจจุบันกลุ่มบริษัทไออาร์พีซีมีกำลังการผลิตเม็ดพลาสติกกว่า 800,000 ตันต่อปี
ประกอบด้วยเม็ดพลาสติกหลากหลายประเภท ได้แก่ HDPE PP EPS PS ABS และ SAN
ทำให้การเสนอผลิตภัณฑ์ให้กับลูกค้าได้รับความสะดวกและยืดหยุ่นมากขึ้น
เนื่องจากเม็ดพลาสติกบางประเภทสามารถทดแทนกันได้ในบางตลาด เช่น HDPE สามารถทดแทน
PP ได้ในงานฉีดเครื่องใช้ภายในครัวเรือน งานถุงสาน ผ้าใบสาน ดังนั้น
การเลือกใช้เม็ดพลาสติกขึ้นกับปัจจัยหลายประการ เช่น คุณสมบัติของเม็ดพลาสติกแต่ละประเภท
ราคา และอุปทานในตลาด
อีกทั้งการเป็นผู้ผลิตเม็ดพลาสติกที่หลากหลายเป็นการเพิ่มโอกาสทางธุรกิจ โดยบริษัทฯ
และตัวแทนจำหน่ายทั้งในประเทศและต่างประเทศสามารถเสนอขายเม็ดพลาสติกได้หลากหลาย
สามารถลดต้นทุนการขายเฉลี่ยต่อหน่วยในการทำตลาดได้อีกด้วย

(1.4) กลยุทธ์การบริการงานขาย

บริษัทฯได้ดำเนินการพัฒนาและประยุกต์ใช้งานระบบการบริการงานขายและการจัดส่งผ่านสื่ออิเล็กทรอนิคส์ที่ทันสมัย
และได้นำระบบดังกล่าวมาใช้งานแล้วตั้งแต่ปี 2550 เป็นต้นมา และในปี 2555 บริษัทฯ
ได้พัฒนาระบบ IDEAL ให้มีประสิทธิยิ่งขึ้น ดังนี้

-   พัฒนาระบบ IDEAL เพื่อรองรับระบบ 3G คือ สามารถถ่ายเท
    ส่งต่อข้อมูลดิจิตอลไปยังอุปกรณ์โทรคมนาคมประเภทต่างๆ
    ให้สามารถรับส่งข้อมูลได้อย่างรวดเร็ว และมีปริมาณที่มากขึ้น โดยไม่ขาดตอน (Seamless
    Delivery Service) ส่งผลให้ผู้ใช้งานโทรศัพท์เคลื่อนที่ไม่รู้สึกถึงการเปลี่ยนเซลล์ไซต์
    (Cell Site) โดยมีความเร็วในช่วง 2 เมกะบิตต่อวินาที ถึง 14.4 เมกะบิตต่อวินาที

-   พัฒนาระบบการจัดส่งสินค้าให้ผู้ใช้สามารถติดตามการจัดส่งได้ทุกขั้นตอนแบบ Real Time

  นอกจากนี้ บริษัทฯ มีกลยุทธ์ในการบริหารงานขายหลากหลาย
  ไม่ว่าจะเป็นความร่วมมือทางวิชาการเพื่อพัฒนาผลิตภัณฑ์การเปิดตัวผลิตภัณฑ์ใหม่ๆตลอดจนการจัดสัมมนาให้ความรู้ด้านเศรษฐกิจและเกี่ยวกับอุตสาหกรรมปิโตรเคมีแก่ลูกค้า
  ซึ่งกิจกรรมที่จัดในปี 2555 ประกอบด้วย

-   ความร่วมมือทางวิชาการระดับโลกกับมหาวิทยาลัยอ๊อกซฟอร์ด
    โดยไออาร์พีซีเป็นรายแรกในภาคพื้นเอเชียแปซิฟิคที่บรรลุความร่วมมือเพื่อการวิจัยและพัฒนาด้าน
    High Performance Polymer ซึ่งนำไปสู่การต่อยอดนวัตกรรมที่บริษัทฯ
    จะสร้างสรรค์ขึ้นในอนาคต ให้ได้ผลิตภัณฑ์ปิโตรเคมีและเม็ดพลาสติกคุณภาพสูงออกสู่ท้องตลาด

-   ลงนามความร่วมมือในสัญญา Technology Licensing Agreement ของโครงการ
    Polypropylene Compound & Specialties เพื่อนำเทคโนโลยี HORIZON ของ JPP
    มาใช้ในกระบวนการผลิตเม็ดพลาสติกโพลีโพรพิลีน(PP Compound)
    และพลาสติกโพลีโพรพิลีนเกรดพิเศษในหน่วยผลิตโพลีโพรพิลีนแห่งใหม่ของบริษัทฯ ที่มีกำลังผลิต
    100,000 ตันต่อปี เพื่อนำไปผลิตชิ้นส่วนยานยนต์ บรรจุภัณฑ์ใส่อาหารแช่แข็ง
    ผ้าอ้อมเด็กหรือผู้ใหญ่ เป็นต้น

-   ร่วมกับ บริษัท Teijin Chemical Ltd. ผู้มีความชำนาญด้านธุรกิจพลาสติกและเคมี
    และบริษัท Itochu Plastic Inc. Trader ชั้นนำจากญี่ปุ่น
    ผู้เชี่ยวชาญด้านธุรกิจเม็ดพลาสติกวิศวกรรม
    เพื่อพัฒนาด้านการตลาดและเทคโนโลยีการผลิตในธุรกิจ Compound ศึกษาและวางแผนร่วมทุน
    Compound Business ในประเทศไทย
    เพื่อมุ่งมั่นพัฒนาความแข็งแกร่งและการแข่งขันในระดับนานาชาติ

-   เปิดตัวผลิตภัณฑ์ใหม่ ที่ประสบความสำเร็จในการวิจัยและพัฒนานวัตกรรม
    “สารยับยั้งแบคทีเรีย” โดยใช้นาโนเทคโนโลยี ภายใต้ตราผลิตภัณฑ์ “POLIMAXX BANBAX”
    เม็ดพลาสติกชนิดพิเศษ ที่ผสมสารต้านแบคทีเรียเข้าไปในเนื้อพลาสติก
    ซึ่งผ่านการทดสอบตามมาตรฐาน JIS Z 2801 ของประเทศญี่ปุ่น (Japanese Industrial
    Standards) เพื่อผลิตชั้นวางในห้องน้ำจำหน่ายให้กับบริษัท สยามเฮ้าส์ แอนด์ โฮม จำกัด
    เพื่อสุขอนามัยที่ดีของผู้บริโภค สอดคล้องกับกระแสความนิยมเรื่องความห่วงใยสุขภาพ

-   จัดงาน IRPC Petrochemical Business Forum 2012
    “เพิ่มมูลค่าสร้างโอกาสสู่เวทีโลก”
    ซึ่งจัดขึ้นเป็นประจำทุกปีเพื่อเปิดมุมมองและแสดงความคิดเห็นจากผู้ทรงคุณวุฒิที่มีความรู้ความเชี่ยวชาญด้านเศรษฐกิจและอุตสาหกรรมปิโตรเคมีของประเทศไทยทั้งในระดับมหภาคและจุลภาค
    อาทิเช่น คุณอธิคม เติบศิริ กรรมการผู้จัดการใหญ่ บริษัท ไออาร์พีซี จำกัด (มหาชน)
    คุณอาคม เติมพิทยาไพสิฐ
    เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) คุณเจน
    นำชัยศิริ รองประธานสภาอุตสาหรรมแห่งประเทศไทย ดร.ไพรินทร์ ชูโชติถาวร
    ประธานเจ้าหน้าที่บริหาร และ กรรมการผู้จัดการใหญ่ บริษัท ปตท. จำกัด (มหาชน)
    เพื่อพร้อมรับมือเศรษฐกิจและเป็นแนวทางในการวางแผนดำเนินธุรกิจ

(2) ลักษณะของลูกค้า

ลูกค้ากลุ่มเม็ดพลาสติกของบริษัทฯ ส่วนใหญ่เป็นตัวแทนจำหน่าย (Agent) โดยบริษัทฯ
ไม่มีการขายสินค้าให้ลูกค้ารายใดรายหนึ่งเกินร้อยละ 30 ของยอดขาย
และไม่มีข้อผูกพันว่าจะขายให้ลูกค้ารายใดรายหนึ่งเกินกว่าร้อยละ 30 ของยอดขายในอนาคต ดังนั้น
บริษัทฯ จึงไม่มีความเสี่ยงในการพึ่งพาลูกค้ารายใดรายหนึ่ง

(3) การจำหน่าย และช่องทางการจัดจำหน่าย

(3.1) การขายในประเทศ

ผลิตภัณฑ์เม็ดพลาสติกเป็นวัตถุดิบพื้นฐานที่สำคัญของการผลิตสินค้าอุปโภคโดยรวมของประเทศ บริษัทฯ
จึงมีนโยบายเน้นการขายในประเทศ ในปี 2555 ยอดขายร้อยละ 90
ของยอดขายในประเทศเป็นการขายผ่านตัวแทนจำหน่ายจำนวน 21 บริษัท
โดยมีสัญญาการแต่งตั้งผู้แทนจำหน่าย
และตัวแทนจำหน่ายส่วนใหญ่มีความสัมพันธ์ทางธุรกิจมาเป็นเวลานานกว่า 20 ปี จากการที่บริษัทฯ
เป็นผู้ผลิตผลิตภัณฑ์ปิโตรเคมีครบวงจร และมีผลิตภัณฑ์ที่หลากหลาย
จึงส่งผลให้ตัวแทนจำหน่ายสามารถประหยัดค่าใช้จ่ายในด้านค่าการตลาดและการบริหารจัดการ
ทำให้ความสัมพันธ์ทางธุรกิจระหว่างบริษัทฯ กับตัวแทนจำหน่ายมีความมั่นคงยิ่งขึ้น นอกจากนี้บริษัทฯ
ยังมีการขายตรงให้กับลูกค้าที่มีความน่าเชื่อถือ
โดยพิจารณาถึงความพร้อมและความสามารถในการชำระเงิน

(3.2) การขายส่งออก

ในปี 2555 บริษัทฯ
มียอดขายต่างประเทศของผลิตภัณฑ์เม็ดพลาสติกจากการขายผ่านตัวแทนการค้าในต่างประเทศ
ซึ่งมีความสัมพันธ์ใกล้ชิดทางธุรกิจกับบริษัทฯ เป็นระยะเวลายาวนาน
โดยกลยุทธ์ทางการตลาดของบริษัทฯ จะเน้นจุดแข็งด้านคุณภาพและความหลากหลายของผลิตภัณฑ์
การบริการด้านเทคนิค และการให้คำปรึกษาด้านพัฒนาผลิตภัณฑ์
โดยตัวแทนเหล่านี้มีเครือข่ายใกล้ชิดกับผู้ใช้ปลายทางอย่างกว้างขวางในตลาดหลักที่มีปริมาณการใช้เม็ดพลาสติกสูง
ได้แก่ จีน อินโดนิเซีย เวียดนาม บังกลาเทศ ตุรกี และปากีสถาน เป็นต้น นอกจากนี้ บริษัทฯ
ยังได้ขยายตลาดส่งออกไปยังภูมิภาคอื่น เช่น แอฟริกา ยุโรป สหรัฐอเมริกา เอเชียตะวันออกกลาง
และออสเตรเลีย เป็นต้น ปัจจุบันบริษัทฯ สามารถขายเม็ดพลาสติกไปยังประเทศต่างๆ ได้มากกว่า
100 ประเทศทั่วโลก

(4) สภาพการแข่งขัน

แนวโน้มการขยายตัวของอุตสาหกรรมปิโตรเคมีและเม็ดพลาสติกไทยทั้งปี 2555 มีการขยายตัวดีขึ้น
อย่างไรก็ตาม ยังมีปัจจัยเสี่ยงสำคัญบางประการ จากภาวะเศรษฐกิจในประเทศ
เนื่องจากได้รับผลกระทบจากวิกฤติเศรษฐกิจยุโรปและการชะลอตัวของเศรษฐกิจจีน
และจากต่างประเทศที่เป็นตลาดส่งออกหลักของไทยได้แก่ ประเทศจีน
และประเทศญี่ปุ่นมีอัตราการขยายตัวที่ชะลอตัวลงเล็กน้อย รวมถึงปัญหาเศรษฐกิจในสหรัฐอเมริกา
และหนี้ในสหภาพยุโรปที่ยังคงยืดเยื้อ อนึ่ง
ประเทศจีนและเวียดนามมีแผนการขยายกำลังการผลิตเป็นจำนวนมากในช่วงปี 2556-2560
และบางแห่งเริ่มทยอยเดินเครื่องการผลิต
ส่งผลให้ตลาดมีความตึงตัวและลดการนำเข้าผลิตภัณฑ์ปิโตรเคมีจากไทย อย่างไรก็ตามคาดว่า
อุตสาหกรรมปิโตรเคมีและเม็ดพลาสติกยังได้รับปัจจัยหนุนจากอุตสาหกรรมต่อเนื่องและความต้องการสินค้าในประเทศ
เช่น อุตสาหกรรมเครื่องใช้ไฟฟ้าและอิเล็กทรอนิกส์ อุตสาหกรรมยานยนต์
ที่เริ่มเดินกำลังการผลิตอย่างเต็มกำลังการผลิตในช่วงครึ่งหลังของปี 2555
หลังจากวิกฤตอุทกภัยในปลายปีที่ผ่านมา

[]

ทั้งนี้ราคาโมโนเมอร์และเม็ดพลาสติกในปี 2555
ปรับตัวตามทิศทางและความผันผวนของราคาวัตถุดิบ คือน้ำมันดิบและแนฟทา
โดยสถานการณ์ราคาเม็ดพลาสติกช่วงเดือนมกราคม – พฤศจิกายน ปี 2555
เทียบกับช่วงเดียวกันของปี 2554 ราคาโพลีโพรพิลีนลดลงจากปีก่อนร้อยละ 10 เฉลี่ยอยู่ที่ 1,442
เหรียญสหรัฐต่อตัน ราคาโพลีเอทธิลีน ชนิดความหนาแน่นสูง (HDPE) คงที่ เฉลี่ยอยู่ที่ 1,378
เหรียญสหรัฐต่อตัน ราคาโพลีสไตรีน เพิ่มขึ้นร้อยละ2 เฉลี่ยอยู่ที่ 1,578 เหรียญสหรัฐต่อตัน
และราคาเอบีเอส ลดลงร้อยละ 9 เฉลี่ยอยู่ที่ 1,989 เหรียญสหรัฐต่อตัน
สำหรับราคาโมโนเมอร์พบว่า ราคา
เอทิลีนเพิ่มขึ้นร้อยละ 3 เฉลี่ยอยู่ที่ 1,227 เหรียญสหรัฐต่อตัน ราคาโพรพิลีนลดลงร้อยละ 9
เฉลี่ยอยู่ที่ 1,270 เหรียญสหรัฐต่อตัน และราคาสไตรีนโมโนเมอร์เพิ่มขึ้นร้อยละ 3 เฉลี่ยอยู่ที่
1,467 เหรียญสหรัฐต่อตัน

แนวโน้มอุตสาหกรรมปิโตรเคมี

สถานการณ์ธุรกิจปิโตรเคมีและเม็ดพลาสติกในภาพรวมเริ่มมีแนวโน้มฟื้นตัวและขยายตัวเพิ่มขึ้นอย่างต่อเนื่อง
แม้ว่าในช่วงต้นปีมีการคาดการณ์ว่าการเติบโตยังคงทรงตัว
เนื่องจากผู้ผลิตยังคงชะลอการผลิตและติดตามทิศทางของการฟื้นตัวทางเศรษฐกิจโลก
รวมถึงแนวโน้มทิศทางของราคาต้นทุนวัตถุดิบ เมื่อสถานการณ์ต่างๆ เริ่มมีความชัดเจนขึ้น
ผู้บริโภคเริ่มมีความเชื่อมั่น ทำให้การบริโภคและการผลิตเพิ่มขึ้น
ส่งผลให้ความต้องการวัตถุดิบเม็ดพลาสติกเพิ่มสูงตาม
และการขยายตัวของภาคอุตสาหกรรมปิโตรเคมีปรับตัวดีขึ้นด้วย

ในปี 2556 กองทุนการเงินระหว่างประเทศ (IMF)
คาดการณ์ว่าเศรษฐกิจโลกจะขยายตัวในอัตราร้อยละ 3.6
โดยเศรษฐกิจของกลุ่มประเทศที่พัฒนาแล้วจะขยายตัวที่ประมาณร้อยละ 1.5
ในขณะที่ประเทศที่กำลังพัฒนา เช่น จีน อินเดีย มีอัตราการขยายตัวอยู่ในเกณฑ์สูงที่ร้อยละ 8.2
และ 6.0 ตามลำดับ แม้ว่า IMF จะประมาณการการเติบโตทางเศรษฐกิจของจีน อินเดีย
และบราซิล ชะลอตัวลง
แต่ยังไม่พบสัญญาณเชิงลบที่จะส่งผลให้การขยายตัวลดลงอย่างมากของเศรษฐกิจในประเทศเหล่านี้
โดยปัจจัยที่อาจส่งผลกระทบต่อการเติบโตยังคงเป็นปัจจัยเดิมจากปีก่อน อาทิ
ปัญหาเศรษฐกิจของสหรัฐฯ และหนี้สาธารณะในสหภาพยุโรป ปัญหาความขัดแย้งในตะวันออกกลาง
มหันตภัยทางธรรมชาติที่เกิดในประเทศทั่วโลก เป็นต้น
ดังนั้นอุตสาหกรรมปิโตรเคมีไทยจึงหันมาให้ความสำคัญกับตลาดในภูมิภาคเอเชียมากขึ้น
โดยตลาดที่น่าจับตาคือตลาดในกลุ่มประเทศเศรษฐกิจเกิดใหม่ในภูมิภาคเอเชียตะวันออกฉียงใต้อย่าง
เช่น อินโดนีเซีย ฟิลิปปินส์ เวียดนาม และยังคงให้ความสนใจประเทศจีนและอินเดีย
ซึ่งเป็นตลาดที่มีอัตราการขยายตัวของอุตสาหกรรมต่อเนื่องและมีความต้องการสินค้าสูง
ส่งผลให้ความต้องการใช้ผลิตภัณฑ์ปิโตรเคมีเพื่อเป็นวัตถุดิบในการผลิตมีสูงตามไปด้วย

โดยปัจจัยที่ยังส่งผลกระทบต่ออุปสงค์ของอุตสาหกรรมปิโตรเคมีในช่วงครึ่งปีแรกของปี 2556 ได้แก่
ความไม่แน่นอนของสภาพเศรษฐกิจโลก และนโยบายของประเทศจีนหลังจากการเปลี่ยนแปลงผู้นำ
อาจส่งผลให้ความต้องการสินค้าชะลอตัวลง
เนื่องจากผู้ซื้อในตลาดส่วนใหญ่จะซื้อแต่เพียงพอใช้เท่านั้น
และคาดว่าตลาดน่าจะกลับมาฟื้นตัวช่วงไตรมาสสองเป็นต้นไป
สำหรับราคาผลิตภัณฑ์โมโนเมอร์และพอลิเมอร์
ยังคงมีแนวโน้มปรับตัวตามราคาต้นทุนวัตถุดิบอย่างราคาน้ำมันดิบ ก๊าซ และแนฟทา

ภาคอุตสาหกรรมปิโตรเคมียังคงเตรียมความพร้อมและปรับตัวเพื่อรองรับการเปิดการค้าเสรีในระดับประชาคมเศรษฐกิจอาเซียน
หรือ ASEAN Economic Community : AEC โดยประเทศในอาเซียน 10
ประเทศจะกลายเป็นตลาดเดียวกันในปี 2558
โดยการเติบโตของเศรษฐกิจไทยมีปัจจัยสนับสนุนจากความต้องการด้านการอุปโภค บริโภค
จากการขยายตัวของสังคมเมือง
และการขยายตัวของการลงทุนในภาคอุตสาหกรรมต่อเนื่องโดยเฉพาะสินค้าเครื่องใช้ไฟฟ้าและอิเล็กทรอนิกส์
รวมไปถึงอุตสาหกรรมยานยนต์
โดยประเทศในภูมิภาคเอเชียตะวันออกเฉียงใต้และจีนยังคงเป็นตลาดใหญ่ที่นำเข้าเม็ดพลาสติกจากไทย

รายชื่อผู้ผลิตและกำลังการผลิตเม็ดพลาสติกในประเทศ

หน่วย : พันตันต่อปี

  ------------- --------------------------- ----------------- -----------
  ผลิตภัณฑ์        บริษัท                        กำลังการผลิต        ร้อยละ

  HDPE          บมจ.ไออาร์พีซี                 140               7%

                บจ.ไทยโพลิเอททีลีน             960               51%

                บมจ.บางกอกโพลีเอททีลีน จำกัด    500               26%

                บมจ.พีทีที โกลบอล เคมิคอล       300               16%

                รวม                         1,900             100%

  PP            บมจ.ไออาร์พีซี                 475               24%

                บจ.เอ็ชเอ็มซี โปลีเมอส์          775               39%

                บจ.ไทยโพลิโพรพิลีน             720               37%

                รวม                         1,970             100%

  ABS           บจ.ไทยเอบีเอส                117               55%

                บจ.อินนิออส เอบีเอส            95                45%
                (ประเทศไทย)                                   

                รวม                         212               100%

  EPS           บจ.ไทยเอบีเอส                30                62%

                บจ.หมิงตี้ เคมิคอล              18                38%

                รวม                         48                100%

  PS            บจ.ไทยเอบีเอส                100               29%

                บจ.สยามโพลีสไตรีน             150               44%

                บจ.ไทยสไตรีนิคส์               90                27%

                รวม                         340               100%
  ------------- --------------------------- ----------------- -----------

4.2.2 การตลาดและภาวะการแข่งขันผลิตภัณฑ์ปิโตรเลียม

บริษัทฯ เน้นการควบคุมคุณภาพของผลิตภัณฑ์น้ำมันให้ได้มาตรฐานตามที่กระทรวงพาณิชย์กำหนด
อีกทั้งยังเน้นการขายผ่านช่องทางที่กำไรสูงสุด
โดยกำหนดราคาน้ำมันให้เหมาะสมสอดคล้องกับสถานการณ์ของตลาด
และการร่วมมือกับบริษัทในเครือเพื่อให้เกิดประโยชน์สูงสุดในการวางกลยุทธ์การขาย

ลักษณะของลูกค้า หรือช่องทางการจำหน่าย แบ่งได้ดังนี้

-   การจำหน่ายให้ผู้ค้าขายตรง อุตสาหกรรม (Industry) เช่น บริษัทรถ
    และเรือขนส่งสินค้าและรถโดยสาร กิจการประเภทก่อสร้าง และอื่นๆ
    รวมทั้งการขายให้บริษัทในเครือด้วย

-   การจำหน่ายให้ลูกค้าขายส่ง (Wholesales/Jobber) ทั้งรายเล็กและรายใหญ่
    เพื่อไปจำหน่ายต่อให้กับผู้ค้าขายตรง และขายปลีก

-   การจำหน่ายให้ผู้ค้ามาตรา 7 เป็นการจำหน่ายให้กับบริษัทผู้ค้าน้ำมันทั้งขนาดใหญ่
    และปานกลาง ซึ่งมีคลังน้ำมันเป็นของตนเอง
    และนำน้ำมันเหล่านี้ไปจัดจำหน่ายต่อผ่านระบบเครือข่าย
    และช่องทางการจำหน่ายของบริษัทเหล่านั้นไปสู่ผู้บริโภคน้ำมันปลายทางอีกทอดหนึ่ง

-   การส่งออก (Export) ให้กับผู้ค้าน้ำมันในต่างประเทศ แบ่งเป็นการขายทางเรือ
    โดยมีตลาดหลักในเขตภูมิภาคเอเชีย เช่น สิงคโปร์ กัมพูชา และเวียดนาม
    และการส่งออกทางรถโดยมีตลาดหลักในประเทศแถบอินโดจีน เช่น จีนตอนใต้ กัมพูชา ลาว
    และพม่า ในปี 2555 บริษัทฯ มียอดส่งออกรวมคิดเป็นสัดส่วนร้อยละ 28
    ของยอดการจำหน่ายทั้งหมด

-   Bunker เป็นการจำหน่ายน้ำมันดีเซล หรือ Automotive Diesel Oil (ADO) และ
    น้ำมันเตา (Fuel Oil) ให้กับเรือที่มาใช้บริการท่าเทียบเรือของบริษัทฯ

-   Fishery เป็นการจำหน่ายน้ำมันให้กับสมาคมประมงในน่านน้ำ เป็นน้ำมันดีเซลชนิดกำมะถัน
    0.7% และเติมสีเขียว โดยบริษัทฯ มีส่วนการตลาดอยู่ที่ร้อยละ 64

  ตารางแสดงสัดส่วนปริมาณการจำหน่ายผลิตภัณฑ์น้ำมันของบริษัทฯ

+-----------------------------------------------+----------------------+
| ประเภทการจำหน่าย                               | สัดส่วน                |
+-----------------------------------------------+----------------------+
| 1.  การจำหน่ายให้ลูกค้าขายส่ง (Wholesales)         | 33%                  |
+-----------------------------------------------+----------------------+
| 2.  การส่งออก (รวม Bunker & Fishery)           | 35%                  |
+-----------------------------------------------+----------------------+
| 3.  การจำหน่ายให้ลูกค้ามาตรา 7                    | 29%                  |
+-----------------------------------------------+----------------------+
| 4.  การจำหน่ายให้ผู้ใช้อุตสาหกรรม (Industry)        | 3%                   |
+-----------------------------------------------+----------------------+

ภาวะตลาดน้ำมันดิบและน้ำมันเสร็จรูป

ในปี 2555 ราคาน้ำมันดิบมีความผันผวนสูง โดยราคาน้ำมันดิบดูไบเคลื่อนไหวอยู่ในกรอบ 94-122
เหรียญสหรัฐฯ ต่อบาร์เรล โดยมีราคาเฉลี่ยอยู่ที่ 109 เหรียญสหรัฐฯ ต่อบาร์เรล
เพิ่มขึ้นจากราคาเฉลี่ยในปี 2554 ที่ 3 เหรียญสหรัฐฯ ต่อบาร์เรล ทั้งนี้
ราคาน้ำมันดิบปรับตัวสูงขึ้นกว่า 120 เหรียญสหรัฐฯ ต่อบาร์เรล ในช่วงไตรมาส 1
โดยมีสาเหตุหลักจากปัญหาความขัดแย้งทางการเมืองในตะวันออกกลาง
ส่งผลให้เกิดภาวะอุปทานตึงตัว แต่ในช่วงไตรมาส 2 ราคาน้ำมันดิบปรับตัวลดลงอย่างต่อเนื่อง
เป็นผลมาจากความกังวลเรื่องปัญหาเศรษฐกิจโลก โดยเฉพาะวิกฤตเศรษฐกิจยุโรป
และการชะลอตัวของเศรษฐกิจสหรัฐอเมริกา และจีน
ซึ่งส่งผลให้ความต้องการใช้น้ำมันในตลาดโลกลดลง

ด้านสถานการณ์น้ำมันภายในประเทศ ในปี 2555 การใช้น้ำมันสำเร็จรูปมีการใช้เพิ่มขึ้นร้อยละ 4.6
โดยการใช้เบนซินเพิ่มขึ้นร้อยละ 2 การใช้ดีเซลเพิ่มขึ้นร้อยละ 4
เนื่องจากการขยายตัวของเศรษฐกิจในช่วงครึ่งปีหลัง
ประกอบกับภาคอุตสาหกรรมบางชนิดที่ประสบอุทกภัยเร่งผลิตในช่วงครึ่งปีหลัง
ทำให้ภาคอุตสาหกรรมมีความต้องการใช้น้ำมันมากขึ้น การใช้น้ำมันเตาเพิ่มขึ้นร้อยละ 2.1
และการใช้น้ำมันเครื่องบินเพิ่มขึ้นร้อยละ 3.5 การใช้ LPG รายสาขาในปี 2555 เพิ่มขึ้นร้อยละ
10.1 โดยสาขาครัวเรือนซึ่งมีสัดส่วนมากที่สุด มีการใช้เพิ่มขึ้นร้อยละ 14.0
เนื่องจากรัฐบาลได้ตรึงราคาขายปลีกก๊าซ LPG ภาคครัวเรือนต่อไปจนถึงสิ้นปี 2555 อยู่ที่ 18.13
บาทต่อกิโลกรัม ส่งผลให้ภาพรวมการใช้ LPG ในสาขาครัวเรือนเพิ่มสูงขึ้น
การใช้เป็นวัตถุดิบในอุตสาหกรรมปิโตรเคมีเพิ่มขึ้นร้อยละ 4.1
จากความต้องการในอุตสาหกรรมปิโตรเคมีมีแนวโน้มขยายตัวสูง การใช้ LPG
ในรถยนต์ยังคงมีการใช้อยู่ในระดับสูง โดยจะเพิ่มขึ้นร้อยละ 18.8 เนื่องจากราคา LPG
ยังคงถูกกว่าราคาน้ำมันเชื้อเพลิง ในขณะที่ภาคอุตสาหกรรมมีการใช้ลดลงร้อยละ 12.3

ผู้ประกอบการหลักในอุตสาหกรรมน้ำมันในประเทศที่สำคัญ ประกอบด้วย ปตท. เชลล์ เอสโซ่
เชฟรอน และ
บางจาก โดยส่วนแบ่งการตลาดน้ำมันสำเร็จรูปภายในประเทศ มีดังนี้

  ----------------------------- -----------------------------------------
  บริษัท                          ส่วนแบ่งตลาดในประเทศ

  ปตท.                          31%

  เอสโซ่                         16%

  บางจาก                        12%

  เชลล์                          11%

  ไออาร์พีซี                       9%

  เชฟรอน                        8%

  ผู้ค้ารายย่อยอื่นๆ                  13%
  ----------------------------- -----------------------------------------

นอกจากกลยุทธ์ด้านราคา ซึ่งบริษัทฯ เน้นการปรับราคาที่สามารถแข่งขันได้ เพื่อรักษาส่วนแบ่งตลาด
รวมทั้งเพิ่มจำนวนลูกค้าและปริมาณการจำหน่าย
โดยรักษาระดับค่าการตลาดให้อยู่ในระดับที่เหมาะสม รวมถึงด้านการบริการ ที่บริษัทฯ มีให้กับลูกค้า
ดังนี้

-   คลังน้ำมัน บริษัทฯ มีคลังน้ำมันจำนวน 5 แห่งเพื่อบริการลูกค้าทั่วทุกภูมิภาค
    และเปิดบริการตลอด 24 ชั่วโมง (เฉพาะคลังระยอง) ในปี 2555 บริษัทฯ
    ได้เพิ่มจุดจำหน่ายน้ำมันที่คลังไออาร์พีซีแม่กลอง จังหวัดสมุทรสงคราม
    เพื่อเพิ่มการบริการลูกค้าในเขตภาคตะวันตกและภาคใต้ตอนบน

-   การขนส่ง บริษัทฯ มีบริการรถขนส่งน้ำมันเพื่อจัดส่งให้ลูกค้าทั่วประเทศ รวมทั้งเรือ
    และท่าเทียบเรือ เพื่อตอบสนองความต้องการของลูกค้าที่ต้องการรับน้ำมันทางเรือ

-   บุคลากร มีผู้แทนขาย เจ้าหน้าที่ประสานงานขาย รวมทั้งแผนกบริการงานขายไว้บริการลูกค้า
    และห้องออกตั๋วที่คอยรับการสั่งซื้อน้ำมันจากลูกค้า โดยผ่านระบบ SAP
    ซึ่งเป็นระบบการจัดการฐานข้อมูลที่เชื่อมโยงกัน โดยสามารถปรับปรุงข้อมูลแบบ On-line
    และReal Time ให้มีความถูกต้องแม่นยำ และเป็นมาตรฐานเดียวกัน
    เพิ่มประสิทธิภาพในการดำเนินงาน และลดขั้นตอนที่ซ้ำซ้อน
    และเป็นฐานข้อมูลที่สนับสนุนในการวิเคราะห์ ตัดสินใจ และบริหารงานสำหรับผู้บริหาร
    และผู้ปฏิบัติงานทุกระดับ และหลังนำระบบ IRON หรือ IRPC Oil On Net
    ระบบบริหารการจัดจำหน่าย
    ผลิตภัณฑ์ปิโตรเลียมทางอิเลคโทรนิคส์ที่รวมศักยภาพของระบบบริหาร Supply Chain
    ของบริษัทฯ เข้ากับระบบ Total Business Solution ซึ่งบริษัทฯ พัฒนาขึ้น
    เพื่อตอบสนองความต้องการในการทำธุรกรรมของลูกค้า
    และเพิ่มประสิทธิภาพในการดำเนินธุรกิจ ในขณะเดียวกัน
    ยังคงดำเนินการพัฒนาระบบเพื่อรองรับการใช้งานใน Phase ต่างๆ
    เพื่อรองรับการขายในช่องทางขายส่วนอื่นต่อไป

-   การตรวจสอบคุณภาพ บริษัทฯ มีเจ้าหน้าที่เทคนิค ไว้คอยบริการให้ความรู้และแก้ปัญหา
    รวมทั้งออกไปตรวจเช็คคุณภาพตามสถานีบริการ คลังน้ำมัน
    เพื่อสร้างความมั่นใจด้านคุณภาพให้กับลูกค้า

แนวโน้มราคาน้ำมัน

ราคาน้ำมันดิบและราคาน้ำมันสำเร็จรูปในตลาดโลกยังคงมีแนวโน้มปรับตัวลดลงอย่างต่อเนื่อง
เนื่องจากเศรษฐกิจโลกอ่อนแอจากปัญหาวิกฤตหนี้สินยุโรปและการชะลอตัวลงของเศรษฐกิจจีน
ทำให้โลกมีความต้องการน้ำมันน้อยลง แต่การผลิตน้ำมันกลับสูงขึ้นโดยเฉพาะในสหรัฐอเมริกา
ส่งผลให้สต๊อคน้ำมันมีปริมาณเพิ่มมากขึ้น กดดันราคาน้ำมันให้ลดต่ำลง
ซึ่งปัจจัยดังกล่าวอาจไม่ได้ส่งผลกระทบชั่วคราว
เนื่องจากรายงานของทบวงพลังงานสากลเกี่ยวกับตลาดน้ำมันในระยะกลาง (IEA Medium-Term
Oil Market Report) ที่เผยแพร่เมื่อกลางเดือนตุลาคมที่ผ่านมา
ระบุว่าความต้องการน้ำมันของโลกระหว่างปี 2554 - 2559 จะลดลงจากประมาณการเดิมที่ IEA
เคยคาดการณ์ไว้ถึง 5 แสนบาร์เรลต่อวัน เนื่องจากเศรษฐกิจโลกเติบโตในอัตราชะลอตัวลง
ประกอบกับประสิทธิภาพที่สูงขึ้นในการประหยัดพลังงาน
และการเพิ่มการผลิตอย่างมากในประเทศอิรักและทวีปอเมริกาเหนือ
โดยเฉพาะอย่างยิ่งในสหรัฐอเมริกา โดยรายงานของสำนักงานสารสนเทศด้านพลังงาน (EIA)
ของกระทรวงพลังงานของสหรัฐฯ ระบุว่าการผลิตน้ำมันดิบในประเทศของสหรัฐฯเพิ่มขึ้นมาอยู่ที่ 6.6
ล้านบาร์เรลต่อวัน ซึ่งเป็นระดับที่สูงที่สุดในรอบมากกว่า 17 ปี
ผลจากการที่สหรัฐฯซึ่งเป็นประเทศที่บริโภคน้ำมันเป็นอันดับหนึ่งของโลกมีความต้องการนำเข้าน้ำมันจากตลาดโลกน้อยลงในอนาคต
ประกอบกับเศรษฐกิจยุโรปยังไม่มีแนวโน้มจะฟื้นตัวในระยะเวลาอีก 2-3 ปีข้างหน้า
ประกอบกับเศรษฐกิจจีนซึ่งเคยเป็นปัจจัยขับเคลื่อนความต้องการน้ำมันในช่วงทศวรรษที่ผ่านมา
และบริโภคน้ำมันเป็นอันดับสองของโลกก็ยังคงชะลอตัวลง

4.2 การจัดหาวัตถุดิบ

น้ำมันดิบเป็นวัตถุดิบหลักในกระบวนการผลิตของบริษัทฯ ซึ่งส่วนใหญ่นำเข้าจากตะวันออกกลาง
บริษัทฯ จัดหาน้ำมันดิบประมาณร้อยละ 82 โดยวิธีการซื้อผ่านบริษัท ปตท. จำกัด (มหาชน)
และซื้อน้ำมันดิบส่วนที่เหลือในตลาดจร ในการขนส่งน้ำมันดิบมายังโรงกลั่น บริษัทฯ
ได้ร่วมมือกับบริษัทในเครือปตท.ในการขนส่งน้ำมันดิบ เพื่อลดค่าใช้จ่ายในการขนส่ง
โดยน้ำมันดิบจะถูกขนส่งทางเรือบรรทุกน้ำมันดิบขนาดใหญ่ผ่านทางทะเลมายังท่าเรือน้ำลึกของบริษัทฯ
และเข้าสู่กระบวนการผลิตของบริษัทฯ ทำให้การบริหารจัดการวัตถุดิบเป็นไปอย่างมีประสิทธิภาพ

ปริมาณและมูลค่าการซื้อวัตถุดิบของบริษัทฯ ปี 2555

+--------------+-------+------+---+-------+------+---+-------+--------+
| วัตถุดิบ        | ปริมาณ |      |   | มูลค่า  |      |   | สัดส่ว  |        |
|              |       |      |   |       |      |   | นมูลค่า |        |
+--------------+-------+------+---+-------+------+---+-------+--------+
|              | เม    | ส    |   | ล     | สัดส  |   | ในป   | ต่าง    |
|              | ตริกตัน | ัดส่วน |   | ้านบาท | ่วน   |   | ระเทศ | ประเทศ |
+--------------+-------+------+---+-------+------+---+-------+--------+
| น้ำมันดิบ       | 8,32  | 84%  |   | 22    | 85%  |   | 85%   | 15%    |
|              | 8,770 |      |   | 1,549 |      |   |       |        |
|              |       | 5%   |   |       |      |   |       |        |
+--------------+-------+------+---+-------+------+---+-------+--------+
| ก๊าซธรรมชาติ   | 39    | 4%   |   | 5,585 | 2%   |   | 100%  | 0%     |
|              | 5,280 |      |   |       |      |   |       |        |
+--------------+-------+------+---+-------+------+---+-------+--------+
| โพรพิลีน       | 10    | 1%   |   | 4,262 | 2%   |   | 97%   | 3%     |
|              | 9,311 |      |   |       |      |   |       |        |
+--------------+-------+------+---+-------+------+---+-------+--------+
| แนฟทาเบา     | 6     | 1%   |   | 1,964 | 1%   |   | 92%   | 8%     |
|              | 6,440 |      |   |       |      |   |       |        |
+--------------+-------+------+---+-------+------+---+-------+--------+
| ไบโอดีเซล     | 6     | 1%   |   | 2,389 | 1%   |   | 100%  | -      |
| บี100         | 7,723 |      |   |       |      |   |       |        |
+--------------+-------+------+---+-------+------+---+-------+--------+
| LS ATB       | 9,360 | 0%   |   | 228   | 0%   |   | 100%  | 0%     |
+--------------+-------+------+---+-------+------+---+-------+--------+
| อื่นๆ          | 88    | 9%   |   | 2     | 9%   |   | 99%   | 1%     |
|              | 0,566 |      |   | 4,143 |      |   |       |        |
+--------------+-------+------+---+-------+------+---+-------+--------+
| รวม          | 9,85  | 100% |   | 26    | 100% |   | 87%   | 13%    |
|              | 7,451 |      |   | 0,120 |      |   |       |        |
+--------------+-------+------+---+-------+------+---+-------+--------+

[]

การผลิต

โรงกลั่นน้ำมันและโรงงานปิโตรเคมีต่างๆ ของบริษัทฯ และบริษัทย่อย ตั้งอยู่เลขที่ 299 หมู่ที่ 5
ถนนสุขุมวิท ตำบลเชิงเนิน อำเภอเมืองระยอง จังหวัดระยอง
ซึ่งเป็นเขตประกอบการอุตสาหกรรมภายใต้การจัดการของบริษัทฯ โดยบริษัทฯ
เริ่มผลิตผลิตภัณฑ์ปิโตรเคมีขั้นปลายเมื่อปี 2525 และขยายโรงงานปิโตรเคมีต่างๆ
เพิ่มขึ้นจนถึงธุรกิจโตรเคมีต้นน้ำ รวมถึงสร้างโรงกลั่นน้ำมันขนาด 215,000 บาร์เรลต่อวัน
คิดเป็นร้อยละ 18 ของกำลังการกลั่นทั้งหมดภายในประเทศ
การดำเนินการกลั่นและการผลิตของบริษัทฯ ประกอบด้วย 4 สายปฏิบัติการ ดังนี้

สายปฏิบัติการ 1 ประกอบด้วยโรงงานในกลุ่มผลิตภัณฑ์ปิโตรเคมี ดังนี้

-   คอมเพล็กซ์ 1 โรงงานผลิตผลิตภัณฑ์กลุ่มโพลีโอเลฟินส์ ประกอบด้วยโรงงานผลิตเม็ดพลาสติก
    HDPE สร้างเสร็จเมื่อปี 2529 และโรงงานผลิตเม็ดพลาสติก PP สร้างเสร็จเมื่อปี 2533

-   คอมเพล็กซ์ 2 โรงงานผลิตผลิตภัณฑ์กลุ่มสไตเรนิก ประกอบด้วยโรงงานผลิตเม็ดพลาสติก ABS
    สร้างเสร็จ เมื่อปี 2533 โรงงานผลิตเม็ดพลาสติก EPS สร้างเสร็จเมื่อปี 2535
    โรงงานผลิตเม็ดพลาสติก PS โรงงานผลิตสไตรีนโมโนเมอร์ และโรงงานผลิตอะโรเมติกส์
    สร้างเสร็จเมื่อปี 2540

-   คอมเพล็กซ์ 4 โรงงานผลิตโอเลฟินส์ สร้างเสร็จเมื่อปี 2540

สายปฏิบัติการ 2 ประกอบด้วยโรงงานในกลุ่มผลิตภัณฑ์น้ำมัน และโรงไฟฟ้า ดังนี้

-   คอมเพล็กซ์ 3 โรงกลั่นน้ำมัน 2 แห่ง โรงกลั่นแห่งแรกมีกำลังการผลิต 65,000
    บาร์เรลต่อวัน สร้างเสร็จเมื่อ
    ปี 2539 และโรงกลั่นแห่งที่สองมีกำลังการผลิต 150,000 บาร์เรลต่อวัน สร้างเสร็จเมื่อปี
    2543

-   คอมเพล็กซ์ 5 โรงงานผลิตน้ำมันหล่อลื่นพื้นฐานมีกำลังการผลิต 320,000 ตันต่อปี
    ซึ่งมีกำลังการผลิตมาก ที่สุดในประเทศไทย สร้างเสร็จเมื่อปี 2540

-   โรงไฟฟ้า โรงไฟฟ้า 2 แห่ง ประกอบด้วย โรงผลิตไฟฟ้าและไอน้ำ โดยมีกำลังการผลิตไฟฟ้า
    108
    เมกกะวัตต์ และไอน้ำ 200 ตันต่อชั่วโมงสร้างเสร็จเมื่อปี 2537 และ
    โรงผลิตพลังไอน้ำและไฟฟ้าร่วม (CHP) โดยมีกำลังการผลิตไฟฟ้า 220 เมกกะวัตต์
    และไอน้ำ 420 ตันต่อชั่วโมง โดยใช้ก๊าซธรรมชาติเป็นเชื้อเพลิง สร้างเสร็จเมื่อปี 2554

สายปฏิบัติการ 3 ประกอบด้วยธุรกิจให้บริการซึ่งสนับสนุนการผลิตในด้านงานวิศวกรรม
งานบำรุงรักษา งานทดสอบวิเคราะห์คุณภาพผลิตภัณฑ์ งานสอบเทียบเครื่องมือวัด
ซึ่งให้บริการภายในบริษัทฯ ตลอดจนถึงบริษัทในกลุ่มไออาร์พีซี และกลุ่ม ปตท.
รวมถึงผู้ประกอบการอุตสาหกรรมภายนอกทั้งในประเทศและต่างประเทศ

สายปฏิบัติการ 4 ประกอบด้วยธุรกิจการให้บริการด้านการขนส่งผลิตภัณฑ์ปิโตรเลียมและปิโตรเคมี
รวมทั้งบริการจัดเก็บเม็ดพลาสติกในคลังสินค้า และจัดเก็บน้ำมันชนิดต่างๆ ในคลังน้ำมัน

เทคโนโลยีที่ใช้ในกระบวนการผลิต

บริษัทฯ ใช้เทคโนโลยีในการกลั่นน้ำมันและการผลิตปิโตรเคมีที่ได้รับการยอมรับจากผู้ขายหลักๆ
หลายราย โดยเทคโนโลยีในกระบวนการกลั่นน้ำมันที่ต้องมีลิขสิทธิ์นั้นเป็นของ Institut
Francais du Petrole ("IFP"), Hydrocarbon Research Inc. ("HRI") และ
Chevron Corporation ("Chevron") เป็นต้น
ในส่วนของการผลิตที่ใช้เทคโนโลยีที่ไม่ต้องมีลิขสิทธิ์ เช่น CDU และ VDU
ได้รับการออกแบบโดยบริษัทวิศวกรที่มีชื่อเสียง

เทคโนโลยีที่ใช้ในขั้นตอนการผลิต DCC พื้นฐานได้รับการออกแบบโดย Research Institute of
Petroleum Processing (RIPP) ของสาธารณรัฐประชาชนจีน ซึ่ง Stone & Webster
Limited (Stone & Webster) เป็นผู้มีสิทธิในเทคโนโลยีนี้นอกสาธารณรัฐประชาชนจีน
โดยโรงงานที่จะใช้ในการผลิต DCC ของบริษัทฯ ถือว่าเป็นโรงงานแรกที่ผลิต DCC
นอกสาธารณรัฐประชาชนจีน และ Stone & Webster เป็นผู้รับเหมาในการก่อสร้างโรงงานนี้
นอกจากนี้ เทคโนโลยีที่ใช้ในขั้นตอนการผลิต DCC
มีความคล้ายคลึงกับเทคโนโลยีที่ใช้ในขั้นตอนการผลิต fluid catalytic cracking และ
residuum catalytic cracking ซึ่ง Stone & Webster
ถือว่าเป็นบริษัทที่มีชื่อเสียงทางด้านนี้

โรงงานผลิตน้ำมันหล่อลื่นพื้นฐานใช้กระบวนการผลิตแบบ Residuum Oil Supercritical
Extraction ของ
Kerr McGee ซึ่งเป็นกระบวนการผลิตที่ใช้อย่างแพร่หลาย และกระบวนการผลิตแบบ Enalfining
N Propane Dewaxing ของ Exxon Chemical

โรงงานโอเลฟินส์ใช้เทคโนโลยีของ Linde ประเทศเยอรมันในการผลิตและโรงงานผลิต
Styrene Monomer Plant ใช้เทคโนโลยีของ Monsantol Lummus ในการผลิต

โรงงานผลิตเม็ดพลาสติกชนิดโพลีโพรพิลีน ใช้เทคโนโลยีของ BASF gas polymerization
technology ในการผลิต ส่วนโรงงานผลิต HDPE ใช้เทคโนโลยีของ Hoechst
จากประเทศเยอรมันในการผลิต นอกจากนี้โรงงานผลิต ABS/SAN ใช้เทคโนโลยีของ
Mitsui/Toatsu ในการผลิต และโรงงานผลิตเม็ดพลาสติกชนิด Polystyrene
ใช้เทคโนโลยีของ Fina Technology จากประเทศสหรัฐอเมริกาในการผลิต

การดำเนินการผลิต

ในปี 2555 บริษัทฯ นำน้ำมันดิบเข้าสู่กระบวนการกลั่นทั้งสิ้น 64.22 ล้านบาร์เรล
คิดเป็นระดับการกลั่นเฉลี่ยประมาณ 175 พันบาร์เรลต่อวัน
ซึ่งเป็นการใช้กำลังการผลิตในส่วนของโรงกลั่นน้ำมัน โรงงานโอเลฟินส์ โรงงานกลุ่มอะโรมาติก
และโรงงานกลุ่มสไตรีนิค ที่ร้อยละ 82, 97, 80 และ 92 ตามลำดับ ทั้งนี้บริษัทฯ
มุ่งเน้นให้การดำเนินการผลิตเกิดประสิทธิภาพและประสิทธิผลสูงสุดสอดคล้องกับกลยุทธ์หลักของกลุ่มปตท.
ในเรื่อง “Zero Unplanned Shutdown” และมุ่งเน้น “Operational Excellence”
รวมทั้งได้นำระบบบริหารจัดการด้านสิ่งแวดล้อมที่มีประสิทธิภาพ
การประชาสัมพันธ์อย่างต่อเนื่องเพื่อลดผลกระทบกับชุมชน
การบริหารและจัดการด้านความปลอดภัยอย่างเคร่งครัด ไม่มีอุบัติเหตุถึงขั้นรุนแรง ในปี 2555
บริษัทฯ มีผลสำเร็จในการเพิ่มประสิทธิภาพความต่อเนื่องของการผลิต
และช่วยลดค่าใช้จ่ายในการดำเนินการผลิต ดังนี้

-   ติดตั้งระบบ Power Management System (PMS)
    ซึ่งเป็นเครื่องมือที่ใช้บริหารจัดการระบบไฟฟ้าทั้งหมดของโรงงานให้เกิดเสถียรภาพและความต่อเนื่องในการผลิตโดยรวมสูงสุด
    โดยพร้อมใช้งานอย่างเป็นทางการเมื่อเดือนกุมภาพันธ์ 2555
    ซึ่งสามารถบรรเทาและลดผลกระทบที่อาจถึงระดับ Black Out ได้ถึง 5 ครั้ง
    โดยโรงงานสามารถป้องกันแก้ไขเหตุการณ์ได้ดีและทันเวลา

-   ดำเนินการวางระบบการจัดการพลังงาน (EnMS)
    และดำเนินโครงการอนุรักษ์พลังงานจำนวนกว่า 30 โครงการในปี 2555
    ซึ่งเป็นผลมาจากการดำเนินงานในโครงการฟินิกซ์
    และการดูแลเครื่องจักรและปรับปรุงโรงงานมาอย่างต่อเนื่อง
    ทำให้ประสิทธิภาพของเครื่องจักรดีขึ้น โดยประเมินได้จากค่า EII (Energy Efficiency
    Index) มีแนวโน้มดีขึ้นตั้งแต่ต้นปี 2555 และสามารถควบคุมจัดการให้อยู่ในเกณฑ์ที่กำหนด

-   บริหารจัดการด้านความเชื่อมั่นในการผลิตด้วยระบบจัดการ Operational Reliability
    Management System และเข้าร่วมโครงการ PTT Group Zero Unplanned Shutdown
    โดยในปี 2555 บริษัทฯ มี Plant Reliability สูงขึ้นถึงร้อยละ 99.56
    เนื่องจากมีหน่วยผลิตที่ไม่เกิด Unplanned Shutdown เลย จำนวน 7 หน่วยผลิต
    ซึ่งเพิ่มสูงขึ้นจากปี 2554

-   บริหารจัดการด้าน Hydrocarbon Loss Management โดยในปี 2555 มี Hydrocarbon
    Loss ร้อยละ 0.35 ลดลงจากปี 2554 ไป ร้อยละ 0.12 คิดเป็นจำนวนเงินลดลงไป 336
    ล้านบาท ซึ่งเป็นผลจากการลดของ Flare Loss และ Operation Loss เป็นหลัก

-   ร่วมลงนามกับ บริษัท การบินไทย จำกัด (มหาชน)
    ในบันทึกข้อตกลงการศึกษาโอกาสซื้อขายคาร์บอนเครดิตจากโครงการโรงผลิตพลังไอน้ำและไฟฟ้าร่วม
    โดยใช้ก๊าซธรรมชาติเป็นเชื้อเพลิง
    ซึ่งโครงการดังกล่าวสามารถลดการปลดปล่อยก๊าซคาร์บอนไดออกไซด์ได้มากกว่า 3
    แสนตันต่อปี ในขณะที่การบินไทยมีพันธะผูกพันเรื่องการลดการปล่อยก๊าซคาร์บอนไดออกไซด์
    จากการบินเข้าทวีปยุโรป ตามระเบียบ European Union Emission Trading Scheme
    (EU ETS) จึงจำเป็นต้องซื้อคาร์บอนเครดิตจากโครงการต่างๆ
    เพื่อชดเชยปริมาณการปลดปล่อยคาร์บอนไดออกไซด์ที่ต้องลดลง

-   ห้องปฏิบัติการสอบเทียบศูนย์มาตรวิทยา ไออาร์พีซี จ.ระยอง
    ได้รับการรับรองความสามารถตามมาตรฐาน มอก.17025-2548 (ISO/IEC 17205:2005)
    ในสาขากลศาสตร์และมวล จากสำนักงานมาตรฐานผลิตภัณฑ์อุตสาหกรรม (สมอ.)
    กระทรวงอุตสาหกรรม เพื่อให้งานบริการสอบเทียบของฝ่ายบำรุงรักษามีมาตรฐานระดับสากล
    สร้างความน่าเชื่อถือและเป็นที่ยอมรับจากลูกค้าทั้งภายในและภายนอก

-   ร่วมลงนามกับบริษัท GE Energy ใน Contractual Service Agreement
    สำหรับงานบำรุงรักษา Gas Turbine ของโรงผลิตพลังไอน้ำและไฟฟ้าร่วม (CHP)
    ซึ่งจะทำให้เกิดเสถียรภาพในการผลิตไอน้ำและไฟฟ้ามากยิ่งขึ้น
    และช่วยลดความเสี่ยงจากการเดินเครื่องและการบำรุงรักษา
    รวมทั้งช่วยลดผลกระทบด้านสิ่งแวดล้อมต่อชุมชนรอบข้าง

-   ร่วมลงนามกับบริษัท GE water ใน MOU for Collaborative Work and Business
    Development on Styrex Green Technologies
    เพื่อร่วมกันพัฒนาธุรกิจร่วมกันในอนาคต จากความสำเร็จในการพัฒนาการใช้สารยับยั้งปฏิกิริยา
    หรือ Inhibitor ใน EBSM Plant ซึ่งได้ร่วมมือกันตั้งแต่ปี 2552 เป็นต้นมา

-   โครงการโรงไฟฟ้าพลังไอน้ำและความร้อนร่วม (CHP) ได้รับรางวัล Platts Top 250
    Global Energy Company จากบริษัท Platts ในการประกวด 2012 Global Energy
    Awards สาขา Premier Project Award: Construction
    ซึ่งเป็นรางวัลที่แสดงถึงการเป็นบริษัทพลังงานชั้นนำจำนวน 250
    บริษัททั่วโลกที่มีผลประกอบการที่ดี

สิทธิประโยชน์ตามบัตรส่งเสริมการลงทุน

คณะกรรมการส่งเสริมการลงทุนอนุมัติให้บริษัทและบริษัทย่อยได้รับสิทธิประโยชน์ในฐานะผู้ได้รับการส่งเสริมการลงทุนตามพระราชบัญญัติส่งเสริมการลงทุน
พ.ศ. 2520 เกี่ยวกับการผลิต Acetylene Black , Compounded Plastic,
โครงการโรงไฟฟ้าพลังงานร่วมและไอน้ำ (CHP) โครงการ Propylene (PRP) โครงการ
Blown Film โครงการ Recovery from Purge Gas at PP Plant โครงการ EBSM
Upgrading for ABS Specialties (EBSM) โครงการ Multi Product Pipeline
(MPPL) และโครงการ HDPE Catalyst Commercialisation (Jet Mill)
ซึ่งสรุปสาระสำคัญได้ดังนี้

(1) ให้ได้รับยกเว้นอากรขาเข้าและภาษีสำหรับวัตถุดิบและวัสดุจำเป็นรวมถึงเครื่องจักรที่ได้รับอนุมัติโดยคณะกรรมการส่งเสริมการลงทุน

  (ข)
  ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาห้าปีถึงแปดปี
  นับแต่วันที่เริ่มมีรายได้จากการประกอบกิจการนั้น

  (ค) ให้ได้รับลดหย่อนภาษีเงินได้นิติบุคคลร้อยละ 50
  สำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาห้าปีนับแต่วันสิ้นสุดสิทธิประโยชน์ตามข้อ
  (ข)

  (ง) ให้ได้รับอนุญาตให้หักค่าขนส่ง ค่าไฟฟ้า
  และค่าประปาเป็นสองเท่าของค่าใช้จ่ายดังกล่าวเป็นระยะเวลาอีก 10 ปีนับแต่วันที่มีรายได้

กำลังการผลิตและปริมาณการผลิต

(หน่วย : พันตันต่อปี)

  ------------------ ------------ ------ ------ ------------- ------ ------ --------------------- ------ ------
  ผลิตภัณฑ์             กำลังการผลิต                 ปริมาณการผลิต                 อัตราการใช้กำลังการผลิต          

                     2553         2554   2555   2553          2554   2555   2553                  2554   2555

  โอเลฟินส์            728          728    761    700           596    695    96%                   82%    91%

  - เอทิลีน            360          360    360    335           284    319    93%                   79%    89%

  - โพรพิลีน ⁽¹⁾       312          312    ⁽¹⁾    316           272    329    101%                  87%    98%
                                         337                                                             

  - บิวธาไดอีน         56           56     56     50            40     47     89%                   72%    82%

  อะโรเมติกส์          367          367    367    300           286    320    82%                   78%    87%

  - เบนซีน            114          114    114    87            84     95     76%                   74%    83%

  - โทลูอีน            132          132    132    105           102    109    80%                   77%    82%

  - มิกซ์ไซค์ลีน         121          121    121    108           99     116    89%                   82%    96%

  สไตรีนโมโนเมอร์      200          200    200    222           173    218    111%                  86%    109%

  โพลีโอเลฟินส์         615          615    615    554           485    553    90%                   79%    90%

  - HDPE             140          140    140    125           112    123    89%                   80%    88%

  - PP               475          475    475    429           373    430    90%                   78%    91%

  สไตรินิกส์            247          247    247    251           208    236    102%                  84%    96%

  - ABS/CCM          117          117    117    93            79     85     80%                   67%    73%

  - PS               100          100    100    133           111    128    133%                  111%   128%

  - EPS              30           30     30     25            19     23     85%                   62%    77%

  โรงกลั่นน้ำมัน (KBD)   215          215    215    174           160    175    81%                   74%    82%

  น้ำมันหล่อลื่นพื้นฐาน     320          320    320    312           272    317    97%                   85%    99%

  ยางมะตอย           380          380    600    491           426    424    129%                  112%   71%

  โพลีออล             25           25     25     15            15     13     61%                   60%    52%
  ------------------ ------------ ------ ------ ------------- ------ ------ --------------------- ------ ------

หมายเหตุ : ⁽¹⁾ กำลังการผลิตถัวเฉลี่ย โดยมีกำลังการผลิตโพรพิลีนเพิ่มขึ้น 100,000 ตันต่อปี
ตั้งแต่ตุลาคม 2555

[]

การจัดการด้านคุณภาพ ความปลอดภัย อาชีวอนามัยและสิ่งแวดล้อม (QSHE)

บริษัทฯ และบริษัทในเครือไออาร์พีซี เชื่อมั่นว่า
หนึ่งในนโยบายพื้นฐานหลักในการพัฒนาประสิทธิผลในการดำเนินธุรกิจเพื่อมุ่งสู่ความเป็นเลิศนั้น
ต้องให้ความสำคัญต่อนโยบายการจัดการระบบงานด้านคุณภาพ ความปลอดภัย
อาชีวอนามัย และสิ่งแวดล้อม
ซึ่งจะนำไปสู่การสร้างศักยภาพองค์กรและการพัฒนาธุรกิจได้อย่างยั่งยืน
ผู้บริหารและพนักงานของทุกหน่วยงาน
ต้องตระหนักและรับผิดชอบการดำเนินงานภายใต้นโยบายร่วมปฏิบัติ ดังต่อไปนี้

1.  ดำเนินการภายใต้กฎหมาย ข้อกำหนดผลิตภัณฑ์ คุณภาพ ความปลอดภัย อาชีวอนามัย
    และสิ่งแวดล้อม ตลอดจนมาตรฐานสากลที่เกี่ยวข้อง

2.  มุ่งมั่นในการสร้างความพึงพอใจให้กับลูกค้าอย่างสูงสุด โดยการนำเสนอสินค้าที่มีคุณภาพ
    ผ่านกระบวนการผลิตอย่างเป็นระบบ และผ่านกระบวนการส่งมอบตามกำหนดที่ลูกค้าต้องการ

3.  กำหนดมาตรการตรวจสอบ
    และควบคุมความเสี่ยงที่อาจเกิดขึ้นจากกระบวนการทำงานที่สอดคล้องกับกิจกรรมการดำเนินธุรกิจ
    ของบริษัทฯ อย่างสม่ำเสมอ อันจะนำไปสู่ความปลอดภัยต่อสุขภาพ สิ่งแวดล้อมและชุมชน

4.  ให้มีการปรับปรุงการดำเนินงานอย่างต่อเนื่อง และการควบคุมความไม่เป็นไปตามข้อกำหนด
    เพื่อนำไปสู่การรักษาระบบงานคุณภาพ ความปลอดภัย อาชีวอนามัย และสิ่งแวดล้อม
    โดยใช้เทคนิคทางด้านวิศวกรรม กิจกรรมการเพิ่มผลผลิตและการจัดการอื่นๆ ที่เหมาะสม
    และกำหนดให้เป็นแผนดำเนินการซึ่งจะมีการทบทวนวัตถุประสงค์และเป้าหมายการจัดการทุกปี

5.  ให้การสนับสนุนทรัพยากรต่างๆ และส่งเสริมให้มีการพัฒนาบุคลากร
    เพื่อให้พนักงานทุกระดับมีจิตสำนึกร่วมในการปฏิบัติงานของตนให้ถูกต้อง
    ซึ่งจะนำไปสู่การสร้างระบบที่มีประสิทธิภาพ

นอกจากนี้ บริษัทฯ ได้ประกาศนโยบายการดำเนินการบริหารกิจกรรมเพิ่มผลผลิต
เพื่อพัฒนาทรัพยากรบุคคลและการบริหารอย่างมีส่วนร่วม
โดยใช้กิจกรรมการเพิ่มผลผลิตเป็นกลยุทธ์และเครื่องมือในการบริหาร

บริษัทฯจัดให้มีคณะกรรมการด้านต่างๆ ทั้งระบบคุณภาพ ความปลอดภัย อาชีวอนามัยและสิ่งแวดล้อม
มีการกำหนดดัชนีชี้วัดด้าน QSHE เป็น Corporate QSHE KPI โดยคณะกรรมการกำกับดูแล
และทบทวนการดำเนินงานอย่างสม่ำเสมอ

แผนแม่บทในการพัฒนาด้าน QSHE

บริษัทฯ มีการจัดทำแผนแม่บทในการพัฒนาด้านคุณภาพ ความปลอดภัย
อาชีวอนามัยและสิ่งแวดล้อมในชื่อของ Blue Sky โดยกำหนดเป็นแนวทางดำเนินการ 5 ปี มี 4
ยุทธศาสตร์หลักในการบูรณาการและพัฒนางานให้เป็นไปในทิศทางเดียวกันทั้งองค์กร ทันสมัย
สอดคล้องกับนโยบาย และเป้าหมายการปฏิบัติการนำไปสู่ความเป็นเลิศตามเป้าหมายที่ตั้งไว้
และสามารถแข่งขันให้ทัดเทียมกับผู้ประกอบการในระดับมาตรฐานสากลบนพื้นฐานของการสร้างวัฒนธรรมและจิตสำนึกด้าน
QSHE

การจัดการด้านสิ่งแวดล้อม

บริษัทฯ
แสดงเจตนารมณ์ในการป้องกันและแก้ไขปัญหาด้านสิ่งแวดล้อมที่อาจส่งผลกระทบต่อชุมชนอันเกิดจากการปฏิบัติงานของบริษัทฯ
โดยเน้นการป้องกัน การวิเคราะห์และแก้ไขปัญหา ณ
แหล่งกำเนิดได้อย่างถูกต้องและมีประสิทธิภาพเพื่อการอยู่ร่วมกันกับชุมชนโดยรอบเขตประกอบการอย่างสมดุล
บริษัทฯ มีการติดตามตรวจสอบคุณภาพสิ่งแวดล้อมด้านต่างๆ ตามกฎหมาย
และข้อกำหนดของมาตรฐานสากลแล้ว ยังมีการตรวจสอบเพิ่มเติมโดยการเฝ้าระวัง
เพื่อป้องกันผลกระทบต่อชุมชนที่อาจเกิดขึ้น กล่าวคือ มีการตรวจวัดคุณภาพอากาศ คุณภาพน้ำ
และคุณภาพเสียง ซึ่งผลการตรวจวัดทั้งหมดอยู่ในระดับมาตรฐาน

นอกจากนี้
บริษัทฯมีเจตนารมณ์ในการป้องกันและแก้ไขปัญหาด้านสิ่งแวดล้อมที่อาจส่งผลกระทบต่อชุมชนอันเกิดจากการปฏิบัติงานและสร้างความเข้าใจให้กับชุมชนโดยรอบโดยจัดตั้งศูนย์ประสานงานภาคสนามเพื่อเป็นศูนย์รับเรื่องร้องเรียนและเป็นช่องทางในการสื่อสารสร้างความสัมพันธ์อันดีระหว่างโรงงานกับชุมชนโดยมีการนำสถานการณ์รายงานต่อที่ประชุมคณะกรรมการแก้ปัญหาเรื่องร้องเรียน
(War Room) เพื่อหาสาเหตุ ป้องกันและแก้ไขปัญหาระยะยาวโดยดำเนินการเป็นไปอย่างต่อเนื่อง
และนำมาชี้แจงทำความเข้าใจกับชุมชน
ส่งผลให้องค์กรอยู่ร่วมกับชุมชนได้อย่างเป็นมิตรและใกล้ชิดขึ้น
โครงการด้านสิ่งแวดล้อมที่มีการดำเนินการในปี 2555 เช่น

อุตสาหกรรมเชิงนิเวศ

บริษัทฯ มุ่งเน้นการสร้างความแข็งแกร่งด้าน QHSE จากการสร้างเครือข่ายกับทุกภาคส่วน
ไม่ว่าจะเป็นภาคีรัฐ เอกชนและชุมชน มีการดำเนินโครงการเขตประกอบการอุตสาหกรรมเชิงนิเวศ
(Eco Industrial Zone : EIZ) มีการจัดทำแผนกลยุทธ์ 5 ปี ในปี พ.ศ. 2555-2560
เพื่อให้บรรลุโครงการดังกล่าว นอกจากนี้ มีการลงนามในบันทึกความเข้าใจ (MOU) ร่วมกับ
กรมโรงงานอุตสาหกรรม กระทรวงอุตสาหกรรม เพื่อเป็นการตกลงในการดำเนินการร่วมกัน
ทำให้โครงการนี้เป็นโครงการนำร่องหรืออาจเรียกได้ว่าบริษัทฯ
เป็นผู้นำในโครงการดังกล่าวของภาคอุตสาหกรรมในจังหวัดระยอง

การลดการระบายก๊าซเรือนกระจก

บริษัทฯ มีการจัดทำบัญชีก๊าซเรือนกระจกมาตั้งแต่ปี 2553
และดำเนินการอย่างต่อเนื่องโดยอ้างอิงตามมาตรฐานการจัดการด้านความมั่นคง ความปลอดภัย
อาชีวอนามัยและสิ่งแวดล้อมของกลุ่มปตท.
เพื่อลดผลกระทบต่อสิ่งแวดล้อมโดยยึดหลักการป้องกันมลพิษ
การอนุรักษ์ทรัพยากรธรรมชาติและการใช้พลังงานอย่างมีประสิทธิภาพตามแนวทางการดำเนินธุรกิจของกลุ่มปตท.

นอกจากนี้ บริษัทฯยังมีโครงการปรับปรุงกระบวนการผลิตด้วยการปรับเปลี่ยนอุปกรณ์
ติดตั้งอุปกรณ์เพิ่มเติมและปรับเปลี่ยนการบริหารจัดการภายในแต่ละโรงงาน
เพื่อลดการใช้พลังงานและเพิ่มประสิทธิภาพของกระบวนการผลิต
ซึ่งเป็นการช่วยลดภาวะโลกร้อนและมลสารทางอากาศด้วย

การจัดทำแนวกันชนอุตสาหกรรมหรือแนวป้องกัน (Protection Strip)

เป็นมาตรการหนึ่งที่มีศักยภาพของบริษัทฯ
ในการป้องกันและบรรเทาปัญหามลพิษอุตสาหกรรมที่มีต่อชุมชน
เพื่อเป็นการสนับสนุนแนวทางการดำเนินงานของภาครัฐ บริษัทฯ
ได้พัฒนาพื้นที่ด้วยเทคโนโลยีการเกษตร (ร่วมพัฒนาโครงการกับมหาวิทยาลัยเกษตรศาสตร์)
มีการจัดเตรียมความพร้อมของดินปลูกก่อนการนำต้นกล้าลงปลูก โดยปลูกต้นไม้จำนวน 220,000 ต้น
บนพื้นที่ประมาณ 240 ไร่ คิดเป็นระยะทางประมาณ 8 กิโลเมตร งบประมาณที่ใช้ประมาณ 45
ล้านบาท ซึ่งในปี 2555 ต้นไม้มีการเจริญเติบโตโดยมีระดับความสูงเฉลี่ยมากกว่า 3 เมตร

โครงการธรรมาภิบาลสิ่งแวดล้อม

บริษัทฯ มีการเชื่อมโยงข้อมูลคุณภาพน้ำและอากาศ
โดยมีการติดตั้งระบบการติดตามตรวจวัดคุณภาพอากาศแบบต่อเนื่อง (Continuous Emission
System: CEMs) และระบบการติดตามตรวจวัดคุณภาพน้ำแบบต่อเนื่อง (COD online
Analyzer) เพื่อเป็นการเฝ้าระวังคุณภาพอากาศและคุณภาพน้ำ
โดยมีการเชื่อมโยงข้อมูลดังกล่าวไปยังศูนย์เฝ้าระวังคุณภาพสิ่งแวดล้อมภาคตะวันออก(ชลบุรี)
อย่างต่อเนื่องตั้งแต่ปี 2554 นอกจากนี้ เพื่อเป็นการแสดงออกถึงการดูแลกิจการที่โปร่งใส
บริษัทฯได้ติดตั้งป้ายแสดงข้อมูล หรือ Display Board
บริเวณด้านหน้าเขตประกอบการอุตสาหกรรมไออาร์พีซี
ด้านหน้าสถานีตรวจวัดคุณภาพอากาศบริเวณองค์การบริหารส่วนตำบลบ้านแลง
และสถานีอนามัยบ้านก้นหนอง
เพื่อเป็นอีกช่องทางหนึ่งในการสื่อสารผลการตรวจสอบคุณภาพอากาศและข้อมูลต่างๆ
ให้ประชาชนและผู้มีส่วนได้ส่วนเสียรับทราบอย่างสม่ำเสมอและต่อเนื่อง

การจัดการสารอินทรีย์ระเหยง่าย (VOCs) ในเขตประกอบการ

บริษัทฯ ได้จัดทำบัญชีปริมาณการระบายสารอินทรีย์ระเหยง่าย (VOCs Emission Inventory)
อย่างต่อเนื่องมาตั้งแต่ปี 2552
จนถึงปัจจุบันเพื่อประเมินและหาแนวทางในการจัดการด้านคุณภาพอากาศในพื้นที่ให้ดีขึ้น
โดยจัดให้มีการบ่งชี้อุปกรณ์ที่คาดว่าจะก่อให้เกิดการรั่วซึมและมีการตรวจสอบการรั่วซึมของสารอินทรีย์ระเหยง่ายเป็นระยะด้วยการทำ
LDAR (Leak Detection and Repair)
เพื่อลดการรั่วซึมของสารอินทรีย์ระเหยง่ายจากอุปกรณ์ต่างๆ (Fugitive VOCs)

นอกจากนี้บริษัทฯร่วมมือกับวิทยาลัยเทคโนโลยีพระจอมเกล้าลาดกระบัง
ลงนามในบันทึกข้อตกลงความร่วมมือการพัฒนาเครื่องจมูกอิเล็กทรอนิกส์ หรือ e-Nose
เพื่อนำมาเฝ้าระวังและวิเคราะห์มลภาวะด้านกลิ่นของเขตประกอบการอุตสาหกรรม
ซึ่งถือการปฏิบัติการเชิงรุก เชิงป้องกันผลกระทบที่อาจก่อให้เกิดผลกระทบกับชุมชน
และในส่วนของการปรับปรุงกระบวนการผลิตเพื่อลดการระบายมลสารทางอากาศบริษัทฯ
ได้ดำเนินการอย่างต่อเนื่องและในปี 2555
มีการจัดทำระบบขนถ่ายยางมะตอยให้เป็นระบบปิดอีกทั้งยังมีการติดตั้งระบบหน่วยควบคุมไอระเหย
(Vapor Recovery Unit: VRU)
เพื่อควบคุมมิให้มีการปลดปล่อยสารอินทรีย์ระเหยง่ายออกสู่สิ่งแวดล้อม

การจัดทำเนียบการปลดปล่อยและเคลื่อนย้ายมลพิษ (Pollutant Release and Transfer
Registers: PRTR)

บริษัทฯให้ความร่วมมือในการจัดทำ PRTR
ซึ่งเป็นโครงการภาคสมัครใจจัดโดยกรมโรงงานอุตสาหกรรมด้วยการสนับสนุนจาก Japan
International Cooperation Agency (JICA) ของรัฐบาลญี่ปุ่นในการจัดทำรายงาน
ข้อมูลสถานประกอบการ ปริมาณการปลดปล่อย/ เคลื่อนย้ายมลสาร/ ของเสีย สู่
อากาศ/ดิน/น้ำในปี 2555 กลุ่มธุรกิจปิโตรเลียมของบริษัทฯ
เป็นโครงการนำร่องที่ได้เข้าร่วมกับกรมโรงงานอุตสาหกรรม ผลจากการปฏิบัติตามคู่มือ PRTR นี้
กรมโรงงานอุตสาหกรรมจะนำมาพัฒนาปรับปรุงรูปแบบการรายงานผลให้เหมาะสม
โดยองค์กรเองก็มีโอกาสในการปรับปรุงระบบการจัดการสารเคมี มลสารต่างๆ ภายในโรงงาน
ส่งเสริมให้มีการใช้สารเคมีอย่างมีประสิทธิภาพ
ลดการสูญเสียวัตถุดิบและสารเคมีในกระบวนการผลิต และลดการปลดปล่อยมลพิษออกสู่สิ่งแวดล้อม

การจัดการด้านอาชีวอนามัยและความปลอดภัย

บริษัทฯบริหารจัดการระบบการจัดการอาชีวอนามัย และความปลอดภัย ตามมาตรฐาน TIS/BS
OHSAS 18001

วิศวกรรมความปลอดภัยในกระบวนการผลิต และหลักการ 3P (People Safety, Plant
Safety, Process & Procedure Safety)

ในส่วนของการบริหารจัดการด้านความปลอดภัยของพนักงานได้มีการนำระบบรายงานและเก็บข้อมูลการตรวจสอบความปลอดภัย
(e-Unsafe Report Tracking) มาใช้เป็นเครื่องมือช่วยในการวิเคราะห์ข้อมูลการเกิด
Unsafe Action และ Unsafe Condition
เกิดความสะดวกในการเรียกดูรายงานการตรวจสอบความปลอดภัยต่างๆ ได้
ตลอดจนช่วยในการติดตามมาตรการการป้องกันและแก้ไขด้านความปลอดภัย

นอกจากนี้ ในส่วนของระบบบริหารจัดการผู้รับเหมาบริษัทฯ
ได้ส่งเสริมระบบการทำงานของผู้รับเหมาโดยการกำหนดให้มีการทำ Self-Audit
โดยตัวแทนผู้รับเหมาและมีการประชุม Contractor Management Safety Committee
เพื่อประชุมสรุปผลการประเมินการปฏิบัติตามกฎระเบียบด้านความปลอดภัยของบริษัทฯ
เป็นเครื่องมือที่ช่วยเพิ่มประสิทธิภาพในการทำงานของผู้รับเหมาอย่างต่อเนื่อง

การสร้างวัฒนธรรมความปลอดภัย

บริษัทฯ
ให้ความสำคัญกับสภาพแวดล้อมในการทำงานและและสร้างจิตสำนึกด้านความปลอดภัยให้กับพนักงาน
เพื่อป้องกันการบาดเจ็บและอันตรายต่อพนักงาน
โดยจัดโครงการกิจกรรมและการอบรมให้ความรู้เกี่ยวกับอันตรายจากการทำงาน เช่น
โครงการสุขภาพดีมีสุข โครงการอนุรักษ์การได้ยิน โครงการรณรงค์ด้านความปลอดภัย เช่น
โครงการขับขี่ปลอดภัย
โครงการปลอดอุบัติเหตุในโรงงานเพื่อการป้องกันอุบัติเหตุที่จะเกิดกับพนักงานและทรัพย์สิน บริษัทฯ
ได้มุ่งเน้นการป้องกันพฤติกรรมที่ไม่ปลอดภัยของพนักงานรวมถึงผู้รับเหมา
โดยได้ดำเนินโครงการสร้างพฤติกรรมความปลอดภัย (BBS: Behavior Based Safety)
ต่อเนื่องจากปีที่ผ่านมาผ่านการรณรงค์ให้ความรู้เรื่องการสวมใส่อุปกรณ์ป้องกันอันตรายส่วนบุคคล
การทำงานเกี่ยวกับสารเคมี และการทำงานกับเครื่องจักร โดยในปี 2555
ได้มีการขยายขอบเขตไปทุกหน่วยงานของบริษัทฯ นอกจากนี้ บริษัทฯ
ยังมุ่งเน้นการสร้างวัฒนธรรมความปลอดภัยผ่านโครงการ Safety Leadership
เพื่อสร้างภาวะผู้นำด้านความปลอดภัยให้กับพนักงานระดับหัวหน้างานจนถึงผู้บริหารทุกระดับ
ซึ่งโครงการดังกล่าวยังคงดำเนินการอย่างต่อเนื่องเพื่อสร้างวัฒนธรรมความปลอดภัยให้กับพนักงานทั่วองค์กร

สุขศาสตร์อุตสาหกรรม

จัดให้มีการตรวจวัดทางสุขศาสตร์อุตสาหกรรม (Industrial Hygiene) หรือ
การตรวจวัดสภาวะแวดล้อมในการทำงาน ในทุกพื้นที่การปฏิบัติงานตามข้อกำหนดกฎหมายต่างๆ
และตามปัจจัยเสี่ยงในแต่ละพื้นที่ ประกอบด้วย การตรวจวัดเสียง แสงสว่าง สารเคมี อนุภาค รังสี
และความร้อน นอกจากนี้ยังมีการสำรวจสภาพแวดล้อมในการทํางาน (Walk through Survey)
เพื่อค้นหาสิ่งที่จะมีผลต่อสุขภาพของพนักงาน
นำไปสู่การควบคุมป้องกันและปรับปรุงแก้ไขสภาพแวดล้อมในการทำงาน

สุขภาพพนักงาน

สำหรับการปฏิบัติดูแลด้านสุขภาพของพนักงาน (Occupational Health) บริษัทฯ
จัดให้พนักงานใหม่ทุกคนได้รับการตรวจร่างกายก่อนเข้าทำงาน
และจัดให้มีการตรวจสุขภาพพนักงานเป็นประจำทุกปี ทั้งการตรวจสุขภาพทั่วไป และตามปัจจัยเสี่ยง
โดยประกอบด้วย การตรวจความสมบูรณ์ของเม็ดเลือด การทำงานของตับ ไต การ X-Ray
ทรวงอก การทดสอบสมรรถภาพการได้ยิน การมองเห็น สมรรถภาพปอด และการตรวจทางชีวภาพ
เพื่อเฝ้าระวังสารเคมีในร่างกาย ผ่านการวินิจฉัยของแพทย์อาชีวเวชศาสตร์ นอกจากนี้
ยังมีโครงการเฝ้าระวังสุขภาพของพนักงานด้านต่างๆ เช่น
โครงการเฝ้าระวังโรคปอดจากการทำงาน โครงการการยศาสตร์
และโครงการเฝ้าระวังการสัมผัสสารตัวทำละลายอินทรีย์

การให้ความรู้ด้านความปลอดภัย สุขภาพและสิ่งแวดล้อมต่อชุมชน

บริษัทฯ ส่งเสริมให้ประชาชนมีความรู้ความเข้าใจในเรื่องความปลอดภัย สุขภาพและสิ่งแวดล้อม
มีการสื่อสารการรับมือกับภาวะฉุกเฉิน
เพื่อให้ความรู้ความเข้าใจต่อชุมชนอย่างต่อเนื่องโดยร่วมกับชุมชนเปิดศูนย์เตรียมพร้อมป้องกันภัยชุมชน
และจัดทำโครงการเสริมสร้างศักยภาพชุมชนด้านการป้องกันและสาธารณภัย
แผนฉุกเฉินและการอพยพชุมชนมีการจัดทำแผนฉุกเฉิน และมีการฝึกซ้อมร่วมกัน
ซึ่งมีสำนักงานป้องกันและบรรเทาสาธารณภัย จังหวัดระยองและสำนักงานสาธารณสุขจังหวัดระยอง
ร่วมดำเนินการด้วยโดยในปี 2555 ได้มีโครงการจัดทำแผนฉุกเฉินและอพยพชุมชน ตำบลเชิงเนิน
ตำบลตะพง

นอกจากนี้ บริษัทฯ ยังได้จัดให้มีโครงการดูแลสุขภาพของประชาชนในพื้นที่ใกล้เคียงอย่างต่อเนื่อง
ซึ่งประกอบด้วยการจัดตั้งคลินิกสุขภาพและการจัดให้มีหน่วยบริการตรวจสุขภาพเคลื่อนที่
รวมทั้งให้บริการโปรแกรมการตรวจสุขภาพและโรคภัยที่เกี่ยวข้องกับมลพิษอุตสาหกรรม
พร้อมทั้งให้คำแนะนำในการดูแลสุขภาพแก่คนในชุมชน ในปี 2556
บริษัทฯมีแผนจะทำโปรแกรมสมุดสุขภาพชุมชนอิเล็คโทรนิค (e-Health Book)
เพื่อเก็บประวัติแนวโน้มด้านสุขภาพของชุมชน ซึ่งเป็นส่วนหนึ่งของแผนงานการจัดทำ EIZ

การจัดการสารเคมี

บริษัทฯ ได้จัดทำฉลากและข้อมูลความปลอดภัย (Safety Data Sheet) ของผลิตภัณฑ์ตามระบบ
GHS เพื่อให้เป็นไปตามข้อกำหนดองค์การสหประชาชาติ (UN)
และเพื่อให้สอดคล้องกับกฎหมายของประเทศไทยที่กำลังจะประกาศใช้ โดยใช้ฐานข้อมูลสารเคมีของ
ChemWatch และได้ขยายโครงการนี้สำหรับสารเคมีที่ใช้ในกระบวนการผลิตอีกด้วยนอกจากนี้
บริษัทฯ ยังได้ดำเนินกิจกรรมที่สอดคล้องกับข้อกำหนด/กฎระเบียบสากลอย่างต่อเนื่อง อาทิ
การดำเนินตามระเบียบ REACH (Registration, Evaluation, Authorization and
Restrictions of Chemicals) และ RoHS (Restriction of Hazardous
Substances)

นอกจากนี้ บริษัทฯ นำระบบการประเมินความเสี่ยง (Chemical Risk Assessment)
เพื่อใช้เป็นแนวทางในการประเมินความเสี่ยงมาใช้ในการจัดการสารเคมีอย่างมีประสิทธิภาพในการป้องกัน
ควบคุม ลดหรือบรรเทาอันตรายที่อาจเกิดขึ้นจากการประกอบกิจการโรงงาน
เพื่อให้เป็นที่ไว้วางใจในความปลอดภัย
และมีผลกระทบต่อสิ่งแวดล้อมน้อยที่สุดตามข้อกำหนดแนวปฏิบัติด้านการจัดการ Responsible Care

บริษัทฯ เข้าร่วมโครงการ JAMP (Joint Article Management Promotion Consortium)
ซึ่งเป็นความร่วมมือของศูนย์เทคโนโลยีโลหะและวัสดุแห่งชาติ (MTEC) และสภาอุตสาหกรรม
เพื่อการเผยแพร่แนวทางการบริหารจัดการสารเคมีอันตรายในผลิตภัณฑ์ (Management
Guideline) และ Software Tool
ที่ช่วยประเมินตนเองและอำนวยความสะดวกในการส่งต่อข้อมูลสารเคมีอันตรายในผลิตภัณฑ์ที่มีรูปแบบเดียวกัน
ตลอดห่วงโซ่อุปทาน ซึ่งโครงการนี้ดำเนินการในระหว่างปี 2551-2555

การจัดการด้านคุณภาพ

บริษัทฯ ดำเนินการจัดการด้านคุณภาพตามมาตรฐานสากล และในปี 2555
โดยขอการรับรองในกลุ่มปฏิบัติการต่างๆ เพิ่มเติม อันได้แก่

-   การรับ การเก็บ และการจ่ายผลิตภัณฑ์ปิโตรเลียม และเคมีภัณฑ์ ณ คลังน้ำมันพระประแดง ,
    คลังน้ำมันอยุธยา, คลังน้ำมันระยอง และ คลังน้ำมันชุมพร ได้รับการรับรอง 3 ระบบ คือ
    การรับรองระบบบริหารงานคุณภาพตามมาตรฐาน มอก. 9001-2552 (ISO 9001:2008)
    การรับรองระบบการจัดการสิ่งแวดล้อมตามมาตรฐานมอก. 14001-2548
    (ISO14001:2004)และ การรับรองระบบการจัดการอาชีวอนามัยและความปลอดภัย
    (ประกอบด้วยมอก. 18001-2554 (TIS 18001-2554) และ BS OHSAS 18001:2007)

-   การออกแบบและการพัฒนา และการผลิต polyether polyols, polyester polyols,
    prepolymer, polyurethane systems และ CASE products (coating,
    adhesives, sealant และ elastomer) และการบริการเพื่อการนำไปใช้ (บริษัท
    ไออาร์พีซี โพลีออล จำกัด) ได้รับการรับรองระบบการจัดการสิ่งแวดล้อมตามมาตรฐาน มอก.
    14001 (ISO14001:2004)

-   ศูนย์มาตรวิทยา ได้รับการรับรองระบบบริหารงานคุณภาพตามมาตรฐาน มอก.17025
    (ISO/IEC 17025)

ทั้งนี้ บริษัทฯ ให้ความสำคัญกับการประยุกต์ใช้เครื่องมือการเพิ่มผลผลิต ได้แก่ 5ส
กิจกรรมกลุ่มคุณภาพ (QCC) และกิจกรรมข้อเสนอแนะ (Suggestion)
โดยสนับสนุนให้พนักงานทุกคนมีส่วนร่วมในกิจกรรมดังกล่าว ในปี 2555
พนักงานเข้าร่วมกลุ่มกิจกรรมQCC ทั้งหมด 427 กลุ่ม
จากการที่บริษัทได้มีการส่งเสริมการทำกิจกรรม QCC อย่างต่อเนื่อง
ทำให้ศักยภาพของกระบวนการคิดในการพัฒนาและแก้ไขปัญหาที่เกิดขึ้นในกระบวนการทำงานอย่างเป็นระบบ
ชัดเจนตามแนวทางของ QC story เกิดเป็นผลงาน Best practice
และมาตรฐานการทำงานที่ดี สามารถเข้าแข่งขันจนได้รับรางวัลในการแข่งขัน QCC
ในระดับประเทศได้ เช่น งาน Thailand Quality Year 2012 ได้รับรางวัล Golden QC
Prize ประเภท Task Achieving QCC Prizeจำนวน 3 รางวัล และรางวัล Silver QC
Prize จำนวน 2 รางวัล (ประเภท Task Achieving และ Manufacturing อย่างละ 1
รางวัล) นอกจากนี้ยังได้รับรางวัล 3 STAR AWARD ซึ่งเป็นรางวัลสูงสุดของการเข้าประกวด QCC
ในงาน ICQCC 2012 ณ กรุงกัวลาลัมเปอร์ ประเทศมาเลเซียด้วย

การแลกเปลี่ยน/ถ่ายทอดองค์ความรู้

บริษัทฯ ได้ให้ความสำคัญของการถ่ายทอดองค์ความรู้ให้กับผู้มีส่วนได้ส่วนเสีย
โดยได้เป็นวิทยากรบรรยายเรื่องต่างๆ เช่น
หัวข้อการบริหารงานอาชีวอนามัยสำหรับอุตสาหกรรมปิโตรเลียมและปิโตรเคมี
ในการประชุมเชิงปฏิบัติการเรื่อง “การเฝ้าระวังโรคและภัยสุขภาพจากสารเคมี”
จัดโดยกรมควบคุมโรค ในวันที่ 19 มีนาคม 2555
ร่วมเป็นวิทยากรแลกเปลี่ยนประสบการณ์การบริหารจัดการทรัพยากรธรรมชาติและสิ่งแวดล้อมในมุมมองของภาคเอกชน
ในหลักสูตร “พัฒนานักบริหารด้านทรัพยากรธรรมชาติและสิ่งแวดล้อมยุคใหม่” ในวันที่ 30 สิงหาคม
2555 และร่วมเป็นวิทยากรในการประชุมเชิงปฏิบัติการ
“แนวทางการจัดทำยุทธศาสตร์ว่าด้วยการบริหารจัดการก๊าซเรือนกระจกในภาคอุตสาหกรรมในบริบทของ
(ร่าง) แผนแม่บทรองรับการเปลี่ยนแปลงสภาพภูมิอากาศ พ.ศ.2555-2593”
ซึ่งเป็นโครงการเพื่อพัฒนาการกำหนดนโยบายและการดำเนินงานด้านการเปลี่ยนแปลงสภาพภูมิอากาศของประเทศไทย
จัดโดยสำนักงานนโยบายและแผนทรัพยากรธรรมชาติและสิ่งแวดล้อม (สผ.)
และกรมโรงงานอุตสาหกรรม และองค์กรความร่วมมือระหว่างประเทศของเยอรมนี (German
International Cooperation: GIZ) ในวันที่ 22 พฤศจิกายน 2555

นอกจากนี้ บริษัทฯ ได้ให้ความสำคัญกับการบริหารและพัฒนาบุคลากรในองค์กร
โดยมีการฝึกอบรมพนักงานในหลักสูตรต่างๆ เพื่อสร้างความรู้และการตระหนัก ในด้านคุณภาพ
ความปลอดภัย อาชีวอนามัยและสิ่งแวดล้อม

บริษัทฯ มีการจัดการความรู้องค์กร (Knowledge Management)
เป็นการรวบรวมความรู้ที่มีอยู่กระจายในองค์กรมาจัดเป็นระบบและพัฒนาให้ทันสมัยอยู่เสมอ
โดยจัดให้มีช่องทางการเข้าถึงความรู้ได้สะดวก รวดเร็ว และทั่วถึงทั้งองค์กร
ซึ่งมุ่งเน้นให้เกิดการเรียนรู้และพัฒนาบุคลากร ให้เป็นไปในทิศทางเดียวกัน
สอดรับทั้งองค์กรสู่ความยั่งยืน ด้วยการรักษาองค์ความรู้และทักษะของบุคลากร
ส่งเสริมการมีส่วนร่วมแลกเปลี่ยนเรียนรู้ให้เกิดความรู้ใหม่และต่อยอดความรู้เดิมให้เป็นความรู้ใหม่
ส่งเสริมความสามารถในการแข่งขัน ทันต่อการขยายธุรกิจเพื่อก้าวสู่ Knowledge Based
Organization และ Learning Organization ในปี 2559

รางวัลด้านคุณภาพ ความปลอดภัย อาชีวอนามัยและสิ่งแวดล้อม

ในปีที่ผ่านมาบริษัทฯ ได้รับรางวัลในด้านต่างๆ อาทิ

-   โครงการรางวัล CSR-DIW
    เพื่อแสดงว่าโรงงานดังกล่าวเป็นผู้ประกอบการอุตสาหกรรมที่ผ่านการทวนสอบระบบมาตรฐานความรับผิดชอบต่อสังคม
    ในปี 2555 โรงงานที่ได้รับรางวัลจากกรมโรงงานอุตสาหกรรม 4 กลุ่มดังนี้

1.  รางวัล CSR-DIW Awards:
    โรงงานแปรสภาพคอนเดนเสทเรสซิดิวให้เป็นผลิตภัณฑ์ปิโตรเลียมและปิโตรเคมี
    โครงการผลิตน้ำมันหล่อลื่นพื้นฐาน โครงการผลิตไฟฟ้าและไอน้ำ
    และโรงงานผลิตสารเคมีโพลีออลคอมพาวน์

2.  รางวัล CSR-DIW Continuous Awards:
    โรงงานผลิตเม็ดพลาสติกโพลีเอทธิลีนชนิดความหนาแน่นสูงและ/หรือชนิดความหนาแน่นต่ำแบบเส้นตรง
    โรงงานผลิตบีทีเอ็กซ์ โรงงานผลิตเอทธิลีน โรงงานผลิตเม็ดพลาสติกโพลีโพรพิลีน
    และโรงงานผลิตเม็ดพลาสติกโพลีสไตรีน

3.  รางวัล CSR-DIW for Beginner Awards : โรงงานผลิต Acetylene Carbon black

4.  รางวัล CSR-DIW สมาชิกเครือข่ายประกอบด้วย

-   รางวัล CSR-DIW Network :โครงการปรับปรุงระบบน้ำประปาชุมชน ต.นาตาขวัญ
    ซึ่งเป็นการร่วมมือกันของโรงงานผลิตเม็ดพลาสติกโพลีเอทธิลีนชนิดความหนาแน่นสูงและ/หรือชนิดความหนาแน่นต่ำแบบเส้นตรง
    โรงงานผลิตบีทีเอ็กซ์ โรงงานผลิตเอทธิลีน โรงงานผลิตเม็ดพลาสติกโพลีโพรพิลีน
    และโรงงานผลิตเม็ดพลาสติกโพลีสไตรีน

-   รางวัล CSR-DIW in Supply Chain : โรงงานผลิตเอทธิลีน (ห่วงโซ่อุปทาน/คู่ค้า คือ
    บจก.นาลโก้ อินดัสเทรียล เซอร์วิส (ประเทศไทย) และโรงงานผลิต Acetylene Carbon
    black)

-   รางวัลผู้นำสร้างสรรค์เพื่อสิ่งแวดล้อมประจำปี 2555 (Ecomagination Leadership
    Award 2012) จาก บริษัท
    จีอี วอเตอร์แอนด์ โพรเซสเทคโนโลยี จำกัด
    ที่มอบให้บริษัทที่ร่วมทำโครงการเกี่ยวกับการรักษาสิ่งแวดล้อม
    เป็นการยกย่ององค์กรที่สร้างสมดุลในเชิงบวกทั้งด้านสิ่งแวดล้อม
    ความต้องการทางด้านอุตสาหกรรม และเป้าหมายการดำเนินงานขององค์กร

-   EIA Monitoring Awards – โครงการท่าเรือ บริษัทฯ
    ได้รับรางวัลจากการเข้าร่วมโครงการคัดเลือกและมอบรางวัลแก่สถานประกอบการที่ปฏิบัติตามมาตรการในรายงานการวิเคราะห์ผลกระทบสิ่งแวดล้อมและมีการจัดการสภาพแวดล้อมดีเด่น
    ประจำปี 2554

ระบบการปฏิบัติงานที่เป็นเลิศ (Operational Excellence Management System : OEMS)

เพื่อบรรลุวิสัยทัศน์ของบริษัทฯ วิถีทางหนึ่งคือ การปฏิบัติงานที่เป็นเลิศ (Operational
excellence) และเพื่อให้บรรลุถึงการปฏิบัติการที่เป็นเลิศ จึงมีการนำระบบ Operational
Excellence Management System (OEMS) เข้ามาใช้ ระบบดังกล่าวประกอบด้วย 6
เรื่องหลักภายใต้ Protect Framework ซึ่งประกอบด้วย 12 เรื่องย่อย
ซึ่งเป็นเรื่องของความปลอดภัย อาชีวอนามัยและสิ่งแวดล้อม นอกจากจะแยกเป็นหนึ่งใน 12
เรื่องย่อยของ OEMS แล้ว ยังเป็นส่วนประกอบอยู่ในทุกเรื่องย่อยอีกด้วย บริษัทฯ มั่นใจว่า
การนำระบบ OEMS มาใช้ให้ทั่วทั้งองค์กรจะทำให้เกิดกระบวนการปรับปรุงอย่างต่อเนื่อง
(Continuous Improvement : CPI) และส่งผลให้บรรลุ Top Quartile
อันเป็นวิสัยทัศน์ของบริษัทฯ

บริษัทฯ สนับสนุนกิจกรรมเกี่ยวข้องกับการดำเนินงานด้านสิ่งแวดล้อมอย่างต่อเนื่อง โดยในช่วง 3
ปีที่ผ่านมา บริษัทฯ มีค่าใช้จ่ายในด้านนี้แยกตามกลุ่มงานต่างๆ ได้ดังนี้

                                                      (หน่วย:  ล้านบาท)

+---------------------------------------------+-------+-------+-------+
| โครงการ                                     | 2553  | 2554  | 2555  |
+---------------------------------------------+-------+-------+-------+
| -   การลงทุนสร้างระบบป้องกัน/ลดมลสาร            | 379   | 189   | 500   |
+---------------------------------------------+-------+-------+-------+
| -   การติดตามตรวจสอบผลกระทบสิ่งแวดล้อม          | 7     | 19    | 46    |
+---------------------------------------------+-------+-------+-------+
| -   การจัดทำรายงานการศึกษาผลกระทบสิ่งแวดล้อม/    | 8     | 8     | 8     |
|     การเปลี่ยนแปลงมาตรการลดผลกระทบสิ่งแวดล้อม    |       |       |       |
+---------------------------------------------+-------+-------+-------+
| -   การจัดทำระบบการจัดการสิ่งแวดล้อม             | 1     | 2     | 3     |
+---------------------------------------------+-------+-------+-------+
| รวม                                         | 395   | 218   | 557   |
+---------------------------------------------+-------+-------+-------+

ปี 2555 บริษัทฯ มีค่าใช้จ่ายในการบริหารจัดการสิ่งแวดล้อมประมาณ 557 ล้านบาท
ส่วนใหญ่เป็นการลงทุนสร้างระบบป้องกัน/ลดมลสาร
อีกทั้งมีโครงการที่อยู่ในระยะดำเนินการเพิ่มขึ้นอีก 3 โครงการ ทำให้บริษัทฯ
มีมาตรการเฝ้าระวังและติดตามผลกระทบสิ่งแวดล้อมอย่างเคร่งครัดเพิ่มขึ้น ทำให้มีค่าใช้จ่ายเพิ่มขึ้น
นอกจากนี้
บริษัทยังสามารถเสริมสร้างรายได้จากการบริหารจัดการวัสดุเหลือใช้ให้เกิดประโยชน์อีกด้วย
(ประมาณ 53 ล้านบาท) ซึ่งเป็นการบริหารจัดการเพื่อเพิ่มมูลค่าแก่วัสดุเหลือใช้
อีกทั้งยังรักษาสภาพแวดล้อมโดยรอบให้มีคุณภาพที่ดียิ่งขึ้นอย่างต่อเนื่อง